PENYELIA PEMBALAKAN CEDERA DISERANG BERUANG MATAHARI

BANDAR PERMAISURI: Seorang lelaki berdepan detik cemas apabila diterkam seekor beruang matahari di Kampung Tok Dor, Ajil dekat Hulu Terengganu, pada Rabu lepas (1 Feb).

Mohd Syukri Zakaria, 39, yang bekerja sebagai penyelia pembalakan berkata dalam kejadian kira-kira 8 pagi itu beliau sedang melakukan persiapan untuk memulakan kerja membaiki paip air bersama seorang rakan, sebelum terdengar suatu bunyi yang aneh.

Katanya beberapa minit selepas itu beliau terlihat seekor beruang matahari keluar dari semak berdekatan dan mengejar serta menerkamnya sehingga beliau rebah.

“Rakan saya berjaya melarikan diri tetapi saya tidak sempat kerana diterkam beruang tersebut. Setelah saya rebah haiwan itu menghantukkan kepalanya ke muka saya. Selepas saya tepis mukanya dengan bahu, ia terus menggigit bahu kiri saya pula sehingga berlubang.

“Saya tidak dapat berbuat apa-apa lagi dan hanya mampu melaungkan takbir. Selepas melaungkan takbir sebanyak tiga kali beruang itu secara tiba-tiba berhenti menyerang saya dan berlari kembali ke dalam semak. Saya pun berjalan kaki sejauh 20 minit ke rumah kongsi di kawasan pembalakan tempat saya bekerja untuk mendapatkan bantuan,” katanya ketika ditemui pemberita di rumahnya di Kampung Pelong, di sini hari ini.

Mohd Syukri berkata pergelutan yang berlaku sekitar lima minit itu menyebabkan beliau terpaksa dirawat selama lima hari di Hospital Sultanah Nur Zahirah di Kuala Terengganu dan menerima tujuh jahitan di bahagian muka serta mengalami kecederaan di bahu kiri.

Beliau yang bekerja di kawasan pembalakan di situ sejak lebih setahun lalu telah beberapa kali terserempak dengan beruang matahari yang sama sebelum ini di kawasan tersebut namun haiwan itu akan segera melarikan diri dan kejadian serangan pada pagi Rabu itu adalah yang pertama kali dialaminya.

Sementara itu Pengarah Jabatan Perlindungan Hidupan Liar dan Taman Negara (Perhilitan) Terengganu Loo Kean Seong berkata pihaknya telah menerima laporan berkenaan kejadian tersebut pada 2 Feb lepas.

Katanya hasil siasatan mendapati kejadian dipercayai berpunca daripada kehadiran seekor anjing yang berada di rumah kongsi yang terletak di kawasan pembalakan berdekatan dan beruang tersebut terlebih dahulu ingin menyerang anjing itu.

“Bagaimanapun anjing itu telah lari dan ketika mengejar anjing itu, beruang tersebut telah terserempak dengan mangsa (Mohd Syukri) yang sedang membaiki paip dan terus menyerangnya,” katanya sambil memaklumkan kejadian tersebut berlaku di dalam kawasan hutan.

Loo berkata pihaknya akan terus memantau kawasan tersebut bagi mengelakkan kejadian seumpama itu berulang.

“Kami juga ingin menasihati orang ramai sekiranya terserempak dengan hidupan liar supaya tidak melakukan perbuatan provokasi dan segera beredar dari kawasan tersebut serta memaklumkan kepada pejabat Perhilitan terdekat untuk tindakan lanjut,” katanya.–AlHijrah Online


SHEIKH MISHARY IMAMKAN SOLAT JUMAAT, DOAKAN KESEJAHTERAAN MALAYSIA

KUALA LUMPUR: Qari terkenal dari Kuwait, Sheikh Mishary Rashid Alafasy hari ini mengimamkan solat Jumaat di Masjid Wilayah Persekutuan yang dihadiri ribuan jemaah.

Difahamkan Sheikh Mishary akan berada di Malaysia bermula 1 hingga 6 Disember.

Selesai mengimamkan solat Jumaat, Sheikh Mishary turut mengalunkan bacaan surah al-A’la dan al-Qadr.

Ketika mengalunkan bacaan al-Quran, ribuan jemaah mengambil peluang untuk merakam video serta mengambil gambar sebagai kenangan.

Selepas itu, Sheikh Mishary turut membacakan doa untuk kesejahteraan kepada Malaysia sebelum meninggalkan masjid itu.—AlHijrah Online


REMAJA 14 TAHUN ANTARA LIMA DITAHAN KES CULIK BAYI BERUSIA 9 BULAN

BUKIT MERTAJAM: Polis menahan lima individu termasuk seorang remaja perempuan berumur 14 tahun bagi membantu siasatan berhubung kejadian seorang bayi perempuan berusia sembilan bulan diculik dari rumah pengasuhnya di Bukit Tengah di sini Selasa lepas.

Ketua Polis Daerah Seberang Perai Tengah (SPT) ACP Tan Cheng San berkata susulan laporan polis dibuat bapa bayi itu, polis menahan tiga lelaki dan dua wanita berumur antara 14 hingga 43 tahun dalam dua serbuan berasingan di Machang Bubok, di sini dan Kulim, Kedah pada hari sama.

“Ibu kepada bayi itu sampai di rumah pengasuh di satu unit pangsapuri pada 5.30 petang untuk mengambil anak perempuannya iaitu bayi berusia sembilan bulan yang dijaga seorang wanita warga emas berusia 65 tahun.

“Pengasuh itu memaklumkan cucu perempuannya berumur 14 tahun yang menjaga bayi itu di ruang tamu rumah mereka telah membawa lari mangsa ketika dia sedang solat dan semasa kejadian, kakak kepada remaja berkenaan yang berusia 18 tahun berada di dalam bilik lain di rumah itu sedang menjaga tiga lagi kanak-kanak lain,” katanya pada sidang akhbar di sini hari ini.

Beliau berkata sejurus kejadian, mereka telah bertanya kepada pengawal keselamatan di pangsapuri berkenaan dan pada masa sama neneknya cuba menghubungi suspek melalui telefon bimbit, namun tidak berjaya.

Tan berkata pemeriksaan kamera litar tertutup (CCTV) di pondok pengawal menunjukkan remaja perempuan itu menunggang motosikal jenis Honda Ex-5 berwarna merah tanpa memakai topi keledar sambil menggendong mangsa dengan tangan kirinya.

Beliau berkata hasil risikan dan serbuan, sepasukan polis Jabatan Siasatan Jenayah (JSJ) Ibu Pejabat Polis daerah SPT menyerbu sebuah pondok di kawasan Machang Bubok pada 11.50 malam dan menahan remaja perempuan itu bersama teman lelakinya dan seorang rakan lelaki masing-masing berumur 18 tahun yang sedang makan di situ.

“Seterusnya polis menyerbu sebuah rumah di Kulim dan menahan seorang wanita dan lelaki masing-masing berumur 43 dan 30 tahun iaitu ibu dan bapa tiri kepada teman lelaki remaja perempuan itu. Polis berjaya menyelamatkan bayi berkenaan yang berada di dalam sebuah van kilang bersama pasangan suami isteri terbabit di situ,” katanya.

Menurut Tan, berdasarkan siasatan awal, selepas remaja itu membawa bayi berkenaan ke pondok di Machang Bubok, dia menaiki motosikal bersama teman lelakinya ke Kulim dan meninggalkan mangsa di situ untuk dijaga sementara oleh ibu lelaki terbabit.

“Remaja itu meminta ibu teman lelakinya menjaga sebentar bayi yang kononnya ialah anaknya bersama teman lelaki lama, namun suspek memaklumkan kepada polis yang dia melarikan bayi itu kerana chubby (montel) dan comel,” katanya.

Tan berkata bayi kepada pasangan suami isteri berusia 24 dan 26 tahun yang bekerja kilang itu dijaga oleh pengasuh berkenaan sejak lapan bulan lepas dengan bayaran RM500 sebulan manakala remaja perempuan itu tidak bersekolah dan tidak tinggal secara tetap dengan neneknya.

“Bayi itu dalam keadaan sihat dan selamat serta dibawa ke hospital untuk pemeriksaan lanjut…siasatan masih dijalankan sama ada bayi itu cuba dijual kepada mana-mana pihak atau sindiket,” katanya dan menambah lima individu itu direman selama empat hari hingga 27 Ogos manakala kes disiasat menurut Seksyen 363 Kanun Keseksaan. –AlHijrah Online


PEJABAT TUN ABDULLAH NAFI BEKAS PERDANA MENTERI ITU MENINGGAL DUNIA

KUALA LUMPUR: Pejabat Tun Abdullah Ahmad Badawi hari ini menafikan maklumat yang mendakwa bekas Perdana Menteri kelima itu meninggal dunia pagi tadi.

Menurut kenyataan dikeluarkan pejabat itu, Tun Abdullah berada dalam keadaan sihat walafiat di samping keluarga.

“Pejabat akan mengambil tindakan undang-undang terhadap mereka yang menyebarkan berita palsu.

“Pihak pengurusan berharap masyarakat dapat memastikan dahulu kesahihan daripada pihak yang berautoriti sebelum menyebarkan apa-apa berita bagi mengelakkan kekeliruan,” dalam kenyataan tersebut.

Sebelum ini, tular di media sosial berkenaan dakwaan Tun Abdullah meninggal dunia pagi tadi.–AlHijrah Online


KPDNHEP CADANG KEBENARAN MAKAN DI RESTORAN

HULU TERENGGANU: Kerajaan diminta untuk mempertimbangkan rintihan peniaga ‘food truck’ dan kedai makan agar pelanggan dibenarkan untuk kembali makan di premis.

Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid, pengusaha dan peniaga terbabit sanggup mengikut prosedur operasi standard (SOP) yang ketat jika kebenaran diberikan.

Beliau berkata pihaknya akan membuat pertemuan dengan Pengerusi Majlis Keselamatan Negara (MKN), Datuk Seri Ismail Sabri Yaakob bagi menyuarakan rintihan pemain industri dan beliau yakin kerajaan akan mendengar keluhan peniaga.

“Mereka memberi jaminan bahawa jika dibenarkan akan mengikut SOP walaupun seketat mana sekali pun.

“Jadi ini satu benda yang saya rasa perlu dikaji semula dan kita akan jumpa dengan Datuk Seri Ismail Sabri untuk membawa keluhan hati dan juga perasaan peniaga-peniaga kedai makan ini,” katanya kepada media ketika lawatan ke kedai runcit bergerak “Prihatin Mart” di Dataran Kampung Langgar, Hulu Terengganu.

Tambahnya jika dibenarkan makan di restoran, ia akan membuka peluang pekerjaan kepada pencuci pinggan, tukang bersih dan lain-lain di premis tersebut.

Susulan arahan Perintah Kawalan Pergerakan (PKP) di seluruh negara kecuali Sarawak, kerajaan membenarkan kedai makan untuk beroperasi sehingga jam 10 malam namun tertakluk kepada perkhidmatan pembungkusan, penghantaran dan pandu lalu sahaja. – AlHijrah Online


PEMANDU AMBULANS, ANAK MAUT DALAM NAHAS KERETA DAN LORI

GUA MUSANG: Dua beranak maut dan seorang cedera selepas kereta yang dinaiki mereka bertembung dengan sebuah lori muatan kayu di Kilometer 37 Jalan Gua Musang-Jeli, dalam kejadian kira-kira 6.15 petang, semalam.

Ketua Polis Daerah Gua Musang Supt Sik Choon Foo berkata ekoran daripada pertembungan tersebut mangsa yang bekerja sebagai pemandu ambulans, Mohd Zuki Mohamed Ali, 55, bersama anaknya Muhammad Hasbullah, 15, maut di tempat kejadian, manakala seorang lagi anak mangsa, Muhamad Huzaifah, 18, mengalami kecederaan di dada.

“Siasatan awal mendapati mangsa bersama dua anak lelakinya dalam perjalanan dari arah Gua Musang menuju ke Jeli.

“Kenderaan mangsa dipercayai telah masuk ke laluan lori yang membawa muatan kayu dari arah bertentangan ketika melalui jalan yang sedikit berselekoh, menyebabkan kedua-dua kenderaan bertembung,” katanya dalam kenyataan hari ini.

Beliau berkata kedua-dua mangsa yang meninggal dunia dan cedera dibawa ke Hospital Gua Musang manakala pemandu lori tidak mengalami sebarang kecederaan.

“Kes disiasat mengikut Seksyen 41(1) Akta Pengangkutan Jalan 1987 kerana memandu secara melulu sehingga menyebabkan kematian,” katanya.–AlHijrah Online


JETI RUNTUH, GURU TERJUN SELAMATKAN MURID JATUH LAUT

KOTA KINABALU: Tindakan pantas beberapa guru berjaya menyelamatkan lebih 20 murid Sekolah Kebangsaan (SK) Pulau Pababag, Semporna daripada lemas selepas jeti di kampung tersebut runtuh pagi tadi.

Rakaman video tular di media sosial menunjukkan murid yang lengkap berpakaian sekolah terjatuh ke dalam laut.

Turut kelihatan beberapa guru yang berada di jeti tersebut terjun ke dalam laut bagi menyelamatkan murid-murid berkenaan.

Bagaimanapun kesemua guru dan murid terlibat dilaporkan selamat.

Ketua Bahagian UMNO Semporna Abdul Indanan berkata, kejadian membabitkan murid dan penduduk kampung tersebut.

“Guru-guru yang turut berada di kawasan itu kemudian terjun menyelamatkan murid mereka.

“Alhamdulillah, semua murid dan guru selamat,” katanya seperti dilapor media tempatan.

Abdul Manan berkata, beliau turut memaklumkan kejadian tersebut kepada Timbalan Perdana Menteri Datuk Seri Zahid Hamidi yang kini berada di Sabah.

Ujarnya, Ahmad Zahid telah melihat video tersebut dan kemudian bersetuju untuk memberikan peruntukan segera bagi pembinaan segera jeti berkenaan.—AlHijrah Online


Maszlee mahu sekolah agama, tahfiz kekal arus perdana

Menteri Pendidikan, Dr Maszlee Malik meminta Majlis Pembangunan Pendidikan Islam Malaysia (MAPPIM), kluster Pendidikan Majlis Amal Islam (MAIM), membantu sekolah-sekolah agama rakyat dan tahfiz untuk kekal berada dalam kerangka pendidikan kebangsaan.

Kata beliau, antara usaha itu termasuklah menghantar murid Tahfiz ke sekolah-sekolah harian dan menjalin kerjasama dengan Politeknik dan Kolej Komuniti bagi meningkatkan kemahiran murid sekolah-sekolah agama.

Selain itu, beliau juga meminta MAPPIM mempelawa sekolah-sekolah Islam antarabangsa supaya bergabung dengan MAPPIM bagi mewujudkan  jalinan yang lebih luas.

“Saya juga meminta supaya Universiti Islam Malaysia memainkan peranan bagi melatih guru-guru sekolah agama rakyat dan institusi Tahfiz demi meningkatkan kemahiran pedagogi dan kepemimpinan sekolah,” kata beliau di laman Facebook Kementerian Pendidikan.

Sekretariat MAPPIM, Gabungan NGO Pendidikan Islam Malaysia, telah mengadakan kunjungan hormat ke atas Maszlee di pejabatnya di Putrajaya semalam. Delegasi MPPIM diketuai oleh Pengerusi Sekretariat MAPPIM, Mohd Zai Mustafa.

Pada masa yang sama, Maszlee menyarankan agar sekolah-sekolah agama didaftarkan supaya dana dapat disalurkan dengan baik dan berkesan sementara dana yang diberikan dapat diurus dengan amanah dan berintegriti, di samping memudahkan proses auditan.

MAPPIM yang dianggotai lebih 50 buah NGO mewakili sekolah sekolah agama rakyat dan tahfiz menyokong penuh inisiatif yang dilakukan oleh Maszlee dan Kementerian Pendidikan.

Mohd Zai dipetik berkata MAPPIM akan membantu Kementerian Pendidikan, Yayasan Dakwah Islamiah Malaysia (YADIM) dan Jabatan Kemajuan Islam Malaysia (JAKIM) bagi menyelaraskan data sekolah-sekolah agama di Malaysia.

“Data-data itu penting untuk menyalurkan bantuan kepada semua sekolah agama di Malaysia,” kata beliau.

Dalam pertemuan itu, MAPPIM juga telah membentangkan Pelan Pembangunan Pendidikan Islam 2020-2030 untuk pertimbangan Kementerian Pendidikan.

Resolusi Kolokium Memperkasakan Pendidikan Islam juga telah diserahkan kepada Dr Maszlee hari ini. Kolokium itu berlangsung pada 28 Januari lalu. – Sinar Harian


PRK K.KANGSAR: 36 PERATUS KELUAR MENGUNDI SETAKAT 11 PAGI

KUALA KANGSAR, 18 Jun – Sebanyak 36 peratus daripada 32,632 pemilih yang berdaftar, keluar mengundi setakat pukul 11 pagi bagi memilih wakil rakyat mereka pada pilihan raya kecil (PRK) kawasan Parlimen Kuala Kangsar yang berlangsung hari ini.

Pengerusi Suruhanjaya Pilihan Raya (SPR) Datuk Seri Mohd Hashim Abdullah berkata setakat pukul 10 pagi tadi proses pengundian berjalan lancar dan tiada sebarang kekecohan berlaku.
Semua 23 pusat mengundi dibuka tepat pukul 8 pagi dan akan ditutup pada 5 petang untuk proses pengiraan undi sebelum dibawa ke pusat penjumlahan rasmi undi di Dewan Jubli Perak.
Ketua Polis Perak Datuk Seri Abd Rahim Hanafi pula memaklumkan sebanyak 3,000 anggota polis bertugas hari ini untuk memastikan proses pengundian berjalan lancar.
PRK Kuala Kangsar diadakan serentak dengan PRK kerusi Parlimen Sungai Besar, Selangor hari ini berikutan kematian angggota Parlimen masing- masing iaitu Datuk Wan Mohammad Khair-il Anuar Wan Ahmad dan Tan Sri Noriah Kasnon dalam nahas helikoper di Sebuyau, Sarawak pada 5 Mei lalu.

BERNAMA


HTAR SIASAT KEMATIAN KANAK-KANAK 10 TAHUN

KLANG: Hospital Tengku Ampuan Rahimah (HTAR) Klang akan menjalankan siasatan berhubung kematian seorang kanak-kanak berusia 10 tahun ketika mendapatkan rawatan di hospital berkenaan, baru-baru ini.

Pengarahnya Dr Zulkarnain Mohd Rawi berkata pihaknya merujuk kepada video yang tular menerusi aplikasi TikTok berkaitan perkara tersebut.

Beliau berkata kanak-kanak itu hadir ke Jabatan Kecemasan dan Trauma HTAR bersama bapanya pada 9 Julai lepas.

“Keadaan pesakit (kanak-kanak) semasa di HTAR dalam keadaan lemah. Pesakit telah diberikan rawatan yang sewajarnya oleh pakar perubatan kecemasan, namun, pesakit tidak dapat diselamatkan.

“Punca kematian masih dalam siasatan Jabatan Perubatan Forensik HTAR,” katanya dalam kenyataan.

Menurut Dr Zulkarnain, pihaknya bersimpati dengan perkara dilalui keluarga Allahyarham dan akan berhubung dengan pihak keluarga untuk perbincangan lebih lanjut mengenai kes itu.–AlHijrah Online


MAIWP PERKENAL KAEDAH BAYAR ZAKAT ONLINE – ZULKIFLI

Majlis Agama Islam Wilayah Persekutuan (MAIWP) laksanakan kaedah bayar zakat online untuk permudahkan urusan umat Islam ketika Perintah Kawalan Pergerakan.

Laporan Berita AlHijrah 22 April 2020. — AlHijrah Online


PONGGAL BUKAN PERAYAAN KEAGAMAAN

KUALA LUMPUR: Menteri Komunikasi dan Multimedia, Gobind Singh Deo menjelaskan bahawa Ponggal bukan satu perayaan atau acara keagamaan.

Beliau berkata perayaan itu menandakan sambutan musim menuai dan kejayaan atau kemakmuran yang melimpah.

Beliau menarik perhatian bahawa perayaan itu telah lama diraikan di Malaysia.

“Ia harus dilihat sebagai satu acara untuk masyarakat kita mengeratkan talian persahabatan, menghormati budaya, menggalakkan perpaduan serta membina negara kita,” kata Gobind dalam hantaran di Twitter dan Facebook beliau hari ini.

Menteri itu turut berkata perkara mengenai surat pekeliling berkenaan Ponggal akan dibangkitkan pada mesyuarat Jemaah Menteri hari ini.

Ponggal merupakan perayaan yang disambut selama empat hari bermula hari pertama bulan Thai mengikut kalendar Tamil bersempena musim menuai, menandakan kesyukuran terhadap hasil yang diterima. — BERNAMA


COVID-19: 138 KES KEMATIAN, PALING TINGGI DIREKODKAN

PUTRAJAYA: Sejumlah 138 kes kematian akibat pandemik COVID-19 dicatatkan hari ini menjadikan ia angka kematian harian tertinggi dalam sejarah wabak tersebut melanda negara.

Ketua Pengarah Kesihatan, Tan Sri Dr Noor Hisham Abdullah melaporkan angka kematian tersebut terdiri daripada 89 lelaki dan 49 perempuan.

“Sebanyak 138 kes kematian yang dilaporkan pada hari ini melibatkan 46 kes di Selangor, 20 kes di Negeri Sembilan, masing-masing 16 kes di Wilayah Persekutuan Kuala Lumpur dan Johor.

“Selain itu, 12 kes di Pahang, 11 kes di Melaka, tujuh kes di Kedah, empat kes di Perak, tiga kes di Pulau Pinang, dua kes di Terengganu, dan satu kes di Sabah,” dalam kenyataannya.

Setakat hari ini jumlah kematian keseluruhan akibat COVID-19 di Malaysia 6,866 kes.

Dalam perkembangan yang sama, Dr Noor Hisham turut melaporkan sebanyak 908 kes di unit rawatan rapi (ICU), manakala 425 kes memerlukan alat bantuan pernafasan.

Sebanyak 12,528 kes jangkitan baharu dikesan hari ini dengan 19 daripadanya melibatkan kes import.–AlHijrah Online


KEPUTUSAN SYED SADDIQ DIBEBAS ATAU DISABIT EMPAT PERTUDUHAN DIKETAHUI 9 NOV

KUALA LUMPUR: Mahkamah Tinggi di sini menetapkan 9 Nov depan untuk memutuskan sama ada Ahli Parlimen Muar Syed Saddiq Syed Abdul Rahman dilepaskan atau disabitkan atas empat pertuduhan bersubahat pecah amanah, salah guna harta dan pengubahan wang haram.

Berdasarkan carian dalam sistem kehakiman hari ini, Hakim Datuk Azhar Abdul Hamid akan menyampaikan keputusan di akhir kes pembelaan itu pada 9 pagi.

Timbalan Pendakwa Raya Datuk Wan Shaharudin Wan Ladin ketika dihubungi mengesahkan tarikh tersebut.

Pada 14 Mac lepas, pasukan pembelaan menutup kesnya selepas memanggil empat saksi termasuk Syed Saddiq yang memberi keterangan membela diri selama dua hari bermula 22 Feb lepas.

Pada 28 Okt tahun lepas, Syed Saddiq, 30, diperintahkan membela diri atas empat pertuduhan itu selepas pihak pendakwaan berjaya membuktikan kes prima facie terhadap tertuduh di akhir kes pendakwaan.

Pihak pendakwaan menutup kesnya pada 27 Sept 2022, selepas memanggil 30 saksi dalam perbicaraan yang bermula 21 Mei 2022 dan antara saksi pendakwaan ialah ibu dan bapa Syed Saddiq, Shariffah Mahani Syed Abdul Aziz dan Syed Abdul Rahman Abdullah Asagoff serta Rafiq Hakim yang merupakan bekas Penolong Bendahari Angkatan Bersatu Anak Muda (Armada) Bersatu.

Syed Saddiq didakwa bersubahat dengan Rafiq Hakim yang diamanahkan dengan dana berjumlah RM1 juta untuk melakukan pecah amanah dengan menyalahgunakan dana itu.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020, mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bekas Ketua Armada itu didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Pertuduhan dibuat mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram, iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama yang memperuntukkan hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.


PEROMPAK TERTIDUR DALAM KERETA DIBERKAS

MELAKA: Seorang perompak diberkas selepas tertidur dalam kereta yang dipandunya semasa menunggu dua lagi rakan jenayah melarikan barangan sebuah rumah di Jalan Mangga 2, Taman MGBM Bachang, kelmarin.

Ketua Polis Daerah Melaka Tengah ACP Afzanizar Ahmad berkata, suspek berusia 30 tahun itu berjaya dicekup dengan bantuan orang awam.

Menurut laporan polis yang dibuat pengadu, rumah tersebut merupakan milik arwah ibunya dan kejadian pecah masuk berkenaan dimaklumkan oleh jiran kira-kira jam 5 petang.

“Pengadu bersama kakak dan abang iparnya bergegas ke rumah tersebut dan setiba di lokasi mereka menjumpai seorang lelaki sedang tidur dalam kereta jenis Hyundai Sonata di belakang rumah berkenaan.

“Pengadu bertindak mematikan enjin dan mengambil kunci kereta tersebut,” katanya.

Afzanizar berkata, suspek berkenaan berjaya ditangkap dengan bantuan jiran dan dipercayai dalam keadaan khayal bawah pengaruh dadah.

Tambahnya, pengadu kemudian ternampak pintu bahagian dapur rumah terbabit dalam keadaan terbuka dan dua lelaki dilihat sedang cuba melarikan sebuah televisyen.

“Menyedari kehadiran pengadu, kedua-dua suspek bertindak melarikan diri.

“Hasil pemeriksaan, barang-barang yang hilang adalah sebuah kamera lama beserta beg coklat dengan anggaran kerugian RM300,” katanya.

Suspek yang dicekup telah diserahkan kepada pihak polis dan ditahan reman selama tujuh hari bagi membantu siasatan di bawah Seksyen 457 Kanun Keseksaan.

Sementara Pasukan khas Bahagian Siasatan Jenayah Ibu Pejabat Polis Daerah (IPD) Melaka Tengah telah digerakkan bagi mengesan dan menangkap dua lagi suspek yang disyaki terlibat dalam kes pecah rumah berkenaan.—AlHijrah Online


GODAM WHATSAPP: FACEBOOK SAMAN FIRMA ISRAEL

NEW YORK : Gergasi teknologi Facebook, semalam mengumumkan bahawa ia menyaman sebuah firma pengawasan dalam talian Israel, Kumpulan NSO, yang didakwa menggodam pengguna perkhidmatan mesej popularnya, WhatsApp, antara April dan Mei tahun ini, lapor agensi berita Turki Anadolu.

Dalam aduan setebal 15 muka surat yang dikemukakan di Mahkamah Daerah Amerika Syarikat di San Francisco, melalui salinan disiarkan oleh The Washington Post, Facebook menggariskan serangan penggodaman ke atas lebih 100 aktivis hak, pemberita, pegawai kerajaan, diplomat dan penentang politik.

Menurut Will Cathcart, ketua WhatsApp, Kumpulan NSO telah menggunakan kekurangan dalam aplikasi mesej itu untuk menggodam telefon dan menghantar perisian hasad ke peranti mudah alih sejumlah pengguna yang akan membolehkan pelanggannya secara rahsia mengintip pemilik peranti.

“Ini sepatutnya menjadi panggilan kejut kepada syarikat-syarikat teknologi, kerajaan dan semua pengguna Internet.

“Peralatan yang membolehkan pengawasan dilakukan terhadap kehidupan peribadi kita telah disalah guna, dan percambahan teknologi ini di dalam tangan syarikat-syarikat dan kerajaan yang tidak bertanggungjawab menyebabkan kita semua berdepan risiko,” tulis Cathcart dalam The Washington Post.

Cathcart berkata, syarikat teknologi yang berpangkalan di Tel Aviv itu adalah ‘amat canggih’ dalam melaksanakan penggodaman serta pintasan, namun penyiasat berjaya mengesan tindakan mereka dan percubaan mereka untuk menutup jejak mereka tidak begitu membuahkan hasil.

Dakwaan bahawa NSO telah menggunakan WhatsApp untuk menggodam telefon mencetuskan bantahan global dan kutukan meluas daripada kumpuan privasi dalam talian apabila ia didedahkan pada Mei.

Pada masa itu, NSO berkata, ia akan menyiasat perkara tersebut. — BERNAMA


‘MASIH TAK BERBEKAS KE HATI NURANI KITA?’

KUALA LUMPUR: Sehari selepas kerajaan mengumumkan ‘Lockdown’ penuh bermula 1 hingga 14 Jun 2021, kesesakan di beberapa lebuh raya utama negara pada Sabtu mengundang rasa kurang senang ramai termasuk Ketua Pengarah Kesihatan, Tan Sri Dr Noor Hisham Abdullah.

Kesesakan di lebuh raya yang dikaitkan dengan pergerakan merentas daerah dan negeri tidak disenangi lebih-lebih lagi kewujudan kluster-kluster hari raya yang dipercayai kesan tindakan tidak bertanggungjawab individu yang melanggar prosedur operasi standard (SOP).

Kesesakan tersebut seolah-olah menunjukkan pergerakan besar-besaran masih berlaku walaupun larangan rentas daerah dan negeri telah dikeluarkan kata Dr Noor Hisham.

“Membawa jangkitan wabak dari satu kawasan ke satu kawasan lain tidak akan membantu dalam usaha kita untuk membendung COVID-19,” katanya menerusi ciapan di Twitter rasminya pada Sabtu.

Dalam ciapan yang turut dimuat naik dengan gambar kesesakan lalu lintas tersebut, Dr Noor Hisham merayu peranan semua pihak untuk selamatkan sistem kesihatan negara yang bakal lumpuh sekiranya peningkatan kes tidak terkawal.

“Sekiranya kami rebah, anda dan keluarga mungkin tidak akan menerima rawatan yang sebaiknya.

“Jika lebih malang, tiada lagi katil di hospital. Apatah lagi jika anda tenat dan kritikal,” katanya.

Kementerian Kesihatan Malaysia (KKM) semalam turut berkongsi penulisan Pengarah Kesihatan Terengganu Dr Noor Azimi Yunus berhubung Kluster Hari Raya yang berpunca daripada pelanggaran prosedur operasi standard (SOP) hanya kerana ingin beraya.

Kata Dr Noor Azimi daerah di Hulu Terengganu sebagai contoh yang sebelum ini berstatus hijau dalam tempoh yang lama bertukar ke status merah dalam sekelip mata.

“Gara gara masih ada yang melanggar SOP hanya kerana ingin beraya. Rentas negeri masa raya dan ziarah raya. Akhirnya seluruh mukim Kuala Berang dilaksanakan Perintah Kawalan Pergerakan Diperketatkan (PKPD) bagi membendung penularan yang besar. Sekelip mata terdapat 124 kes aktif yang disumbangkan oleh lima kluster aktif di Hulu Terengganu,” katanya.

Beliau juga berkata orang ramai perlu berhenti menyalahkan pihak lain atas peningkatan kes COVID-19 sebaliknya mengaitkan musibah tersebut kerana kesalahan diri sendiri.

“Hakikatnya kita yang salah. Akhirnya kita nangis sama-sama melihat angka kematian meningkat setiap hari merentas sempadan umur.

“Kalau kita nak kawal dan putuskan rantaian cepat semua perlu duduk di rumah dan keluar bila perlu sahaja,” katanya.— AlHijrah Online


KANAK-KANAK NYARIS DIREMPUH KERETA

ALOR GAJAH: Seorang kanak-kanak nyaris dirempuh sebuah kereta ketika ibu bapanya leka melayan tetamu yang datang beraya, di Kampung Permai, Machap Umboo di sini.

Ketua Polis Daerah Alor Gajah, Supt Arshad Abu berkata, kejadian yang berlaku sekitar jam 3.30 petang 3 Mei lalu itu melibatkan seorang kanak-kanak perempuan berusia tiga tahun yang meluru secara tiba-tiba ke arah jalan raya.

Bagaimanapun katanya kanak-kanak tersebut bernasib baik selepas sebuah kereta jenis Kia Forte sempat berhenti dan penumpangnya keluar menyelamatkan kanak-kanak tersebut.

“Berdasarkan maklumat diterima, ibu bapa kanak-kanak berkenaan yang pulang ke kampung dipercayai sibuk beraya sehingga terlupa tutup pintu rumah yang terletak di tepi jalan raya.

“Keadaan itu menyebabkan anak perempuannya berusia tiga tahun berlari keluar melintas jalan sebelum pemandu sebuah kereta sempat menekan brek dan penumpangnya keluar menyelamatkan kanak-kanak berkenaan,” katanya.

Ujar Arshad, pihaknya tidak menerima sebarang laporan dan tidak membuka kertas siasatan berhubung kejadian yang tular di media sosial itu.

“Ibu bapa perlu lebih peka mengawal anak terutama kanak-kanak yang aktif dan sukar diramal pergerakannya.

“Keseronokan meraikan Aidilfitri tidak seharusnya bertukar tragedi yang boleh dielakkan jika kita lebih berhati-hati,” katanya.


KEBENARAN OPERASI KEDAI GUNTING RAMBUT DITELITI SEMULA – ISMAIL SABRI

KUALA LUMPUR: Kebenaran operasi kedai gunting rambut akan diteliti semula selepas mengambilkira reaksi rakyat terhadap isu itu, kata Menteri Kanan (Keselamatan), Datuk Seri Ismail Sabri Yaakob.

Beliau berkata Kementerian Perdagangan Antarabangsa Dan Industri (MITI) akan melihat semula kebenaran operasi bagi perkhidmatan gunting rambut.

“Semalam macam-macam berita keluar di media sosial berbincang perkara ini. InshaAllah saya percaya MITI akan meneliti semua pandangan rakyat dan akan memperhalusi perkara ini,” kata Ismail Sabri pada Sidang Media Harian Perintah Kawalan Pergerakan (PKP) di Putrajaya yang disiarkan stesen TV tempatan hari ini.

Semalam, Kerajaan mengumumkan kebenaran beroperasi bagi beberapa sektor perniagaan dan perkhidmatan untuk melindungi ekonomi negara pasca Covid-19.

Antara yang diberi kebenaran beroperasi industri automotif, projek pembinaan, perkhidmatan dobi dan perkhidmatan gunting rambut.

Bagaimanapun, kebenaran operasi kedai gunting rambut mengundang pelbagai reaksi orang ramai termasuk kebimbangan penularan Covid-19. — AlHijrah Online/Zaim Zamani


JUMLAH TRAFIK DIJANGKA MENINGKAT 1.6 JUTA PADA TAHUN BARU CINA

KUALA LUMPUR: PLUS Malaysia Berhad (PLUS) menjangkakan peningkatan jumlah trafik daripada 1.4 juta kepada 1.6 juta buah kenderaan sepanjang perayaan Tahun Baru Cina bermula 28 Januari sehingga 6 Februari ini.

Bagi menguruskan peningkatan trafik yang mendadak, PLUS mengeluarkan Jadual Cadangan Waktu Perjalanan (TTA) sebagai rujukan dan panduan buat orang ramai dalam merancang perjalanan mereka.

“Orang ramai yang akan bergerak meninggalkan Lembah Klang untuk ke destinasi-destinasi di utara seperti Perlis, Kedah, Pulau Pinang dan Utara Perak serta Johor di selatan disarankan supaya mula memasuki lebuhraya sebelum jam 10:00 pagi.

“Untuk ke destinasi-destinasi yang lebih hampir dengan Lembah Klang, orang ramai dinasihatkan supaya mula memasuki lebuhraya selepas jam 1:00 tengahari,” kata PLUS menerusi kenyataan hari ini.

Sementara itu, Ketua Pegawai Operasi PLUS, Datuk Zakaria Ahmad Zabidi berkata orang ramai digalakkan merancang perjalanan mereka berpandukan kepada TTA bagi mengelakkan kemungkinan kesesakan di lebuhraya.

Beliau juga mengingatkan orang ramai supaya sentiasa berwaspada dan mematuhi SOP yang telah ditetapkan ketika berhenti rehat di R&R dan hentian sebelah di sepanjang lebuhraya.

Katanya PLUSRonda juga sentiasa bersedia untuk memberikan bantuan kepada pengguna lebuhraya dan boleh dihubungi menerusi talian PLUSLine 1800-88-0000 yang beroperasi 24 jam setiap hari. – AlHijrah Online


Pengiktirafan UEC: Rais bidas tindakan Peguam Negara

SHAH ALAM – Ketua Bersatu Negeri Sembilan, Tan Sri Rais Yatim,
membidas tindakan Peguam Negara, Tommy Thomas yang mengiktiraf Sijil
Peperiksaan Bersepadu (UEC) di bawah persijilan profesion undang-undang
dan syarat menduduki Peperiksaan Sijil Amalan Guaman (CLP).

Menurut beliau, keputusan yang dibuat secara ‘unilateral’ (sebelah
pihak) itu secara tidak langsung mendatangkan risiko terhadap kenegaraan
 dan keutuhan jurusan pendidikan nasional.

“Kamu seharusnya
menunggu kementerian berkaitan menjalankan perbincangan dan pertimbangan
 serta seterusnya, dirujuk ke Kabinet sebelum keputusan dibuat.

“”Dalam pendidikan undang-undang kamu mengiktiraf UEC, sedangkan
dalam sistem vernakular keputusan belum diputuskan,” katanya dalam nota
bantahan kepada Tommy yang dimuatnaik dalam laman Facebook, hari ini.

Menurut Rais, tindakan mengiktiraf UEC sekali gus, menyebabkan negara mempunyai dua saluran pendidikan rasmi.

Dalam
 pada itu, bekas Penasihat Sosio Budaya Kerajaan itu turut
mempertikaikan tindakan Timbalan Menteri Pelajaran, Teo Nie Ching yang
membuat pengumuman berhubung pengiktirafan UEC sebagai prasyarat
menduduki peperiksaan CLP.

“Dakwaan orang ramai mengenai peguam
negara terjebak dalam politik partisan semakin kuat susulan Nie Ching
mengumumkan pengiktirafan UEC ke atas bidang undang-undang bagi pihak
Jabatan Peguam Negara.

“Lebih baik Tommy yang mengeluarkan kenyataan terbabit supaya Nie Ching tidak mengeksploitasi kedudukannya,” jelasnya.

Terdahulu,  Jumaat lalu Tommy merangkap Pengerusi Lembaga Kelayakan Profesion  Undang-Undang Malaysia (LPQB), mengeluarkan kenyataan bahawa kelayakan  UEC pada tahap Senior Middle 3 boleh diterima sebagai memenuhi syarat  kelayakan bagi menduduki peperiksaan CLP. – SINAR ONLINE


COVID-19: TIADA KEMATIAN SEPULUH HARI BERTURUT-TURUT, 51 KES PULIH

PUTRAJAYA: Tiada kes kematian berkaitan COVID-19 direkodkan di Malaysia bagi tempoh 10 hari berturut-turut sejak 23 Mei lepas, dengan jumlah kumulatif kes kematian kekal pada 115 kes (1.46 peratus).

Memaklumkan perkembangan terkini kes jangkitan COVID-19 di Malaysia yang semakin menunjukkan penurunan, Ketua Pengarah Kesihatan Dr Noor Hisham Abdullah berkata, hanya enam kes baharu melibatkan kes dalam kalangan warganegara Malaysia hari ini.

Katanya terdapat 38 kes baharu dilaporkan, menjadikan jumlah kumulatif kes adalah 7,857 kes, manakala jumlah kes aktif dengan kebolehjangkitan COVID-19 adalah 1,338 kes, yang telah diasingkan serta diberi rawatan.

“Sejumlah 26 kes adalah kes import yang mendapat jangkitan di luar negara, manakala daripada 12 kes penularan tempatan, enam kes adalah kes bukan warganegara dan hanya enam kes dalam kalangan warganegara Malaysia,” katanya dalam sidang akhbar harian perkembangan COVID-19 di sini, hari ini.

Sejumlah 51 kes yang telah pulih dan dibenarkan discaj, menjadikan jumlah kumulatif kes telah pulih dan discaj sebanyak 6,404 kes (81.5 peratus). — BERNAMA


SEMAK PENYATA AKAUN BAYARAN PTPTN

KUALA LUMPUR, 1 Julai – Peminjam yang membuat bayaran bagi pinjaman pendidikan Perbadanan Tabung Pendidikan Tinggi Nasional (PTPTN) dinasihatkan menyemak penyata akaun masing-masing dari semasa ke semasa secara dalam talian.

Ketua Pegawai Pemasaran dan Komunikasi Strategik PTPTN Mastura Mohd Khalid berkata peminjam perlu membuat aduan secara dalam talian sekiranya transaksi yang dibuat masih belum dikemas kini selepas tempoh tiga hari bekerja.

“Aduan yang dikemukakan akan dikendalikan pegawai PTPTN di Ibu Pejabat PTPTN yang akan berurusan secara terus dengan pengadu sehingga masalah atau aduan berkenaan diselesaikan,” katanya dalam satu kenyataan kepada Bernama di sini hari ini.

Menurut Mastura, peminjam serta pelanggan juga boleh menggunakan saluran tersebut bagi membuat sebarang aduan berkaitan perbadanan itu.

Sebelum ini, media melaporkan seorang bekas pelajar bidang fotografi dari Segi College, Subang Jaya Safura Foo telah membuat bayaran penuh RM18,449.35 pada Mac tahun lepas.

Namun dia disekat ke luar negara oleh Jabatan Imigresen Malaysia (JIM) kerana namanya masih dalam senarai hitam jabatan itu pada Mei lalu kerana dikatakan masih mempunyai tunggakan pinjaman PTPTN lebih RM3,000.

Justeru Mastura mengingatkan mana-mana peminjam yang ingin ke luar negara agar membuat semakan status perjalanan dalam tempoh tujuh hari sebelum tarikh perjalanan bagi mengelak sebarang kesulitan.

“Bagi membolehkan pelepasan ke atas peminjam yang disenarai hitam, mereka perlu membuat bayaran keseluruhan hutang pinjaman atau tunggakan termasuk semua kos yang dikenakan atau membuat bayaran mengikut jumlah yang dipersetujui PTPTN.

“Mereka juga boleh membuat rundingan dengan PTPTN sekiranya tidak mampu membuat bayaran mengikut jadual,” katanya.

Beliau berkata semakan senarai hitam boleh dibuat melalui portal rasmi PTPTN atau JIM, talian careline PTPTN 03-2080 4455 dan hadir di kaunter PTPTN atau JIM.

BERNAMA


100 PASANGAN PENGANTIN DIRAIKAN DI DATARAN MERDEKA

KUALA LUMPUR: Seramai 100 pasangan pengantin diraikan dalam Majlis Walimatul Urus Perdana anjuran Majlis Agama Islam Wilayah Persekutuan (MAIWP) di Dataran Merdeka, hari ini.

Menteri di Jabatan Perdana Menteri (Hal Ehwal Agama) Datuk Dr. Mohd Na’im Mokhtar berkata kesemua pasangan pengantin yang diraikan dalam majlis bersempena Karnival MAIWP 2023 itu, merupakan kalangan asnaf fakir, miskin dan mualaf.

Beliau berkata kesemua pasangan pengantin berkenaan turut menerima RM2,000 dan sepersalinan pakaian pengantin berserta perhiasan melalui skim bantuan perkahwinan MAIWP.

Katanya skim tersebut diperkenalkan sejak 2006 bagi meringankan beban bakal pengantin dalam mengadakan majlis walimatul urus.

“MAIWP telah membantu 412 penerima melibatkan perbelanjaan sebanyak RM1.08 juta melalui skim itu pada tahun lepas,” katanya pada sidang media selepas merasmikan majlis itu, di sini.

Terdahulu, Mohd Na’im turut melancarkan Kempen Jom Kahwin di Wilayah Pesekutuan yang bertujuan menggalakkan lebih ramai khususnya anak muda di Kuala Lumpur, Putrajaya dan Labuan mendirikan rumah tangga.

Menurutnya paling penting dalam kempen itu ialah memberikan bakal pengantin ilmu pengetahuan berkaitan tanggungjawab serta peranan dalam membentuk keluarga sakinah (tenang), mawaddah (saling mencintai) dan rahmah (berbelas kasihan).

Dalam pada itu, pada majlis bertema ‘Nostalgia Adat Istiadat Kegemilangan Melayu Islam’ berkenaan, pasangan mempelai diarak menaiki bas Hop on Hop Off KL mengelilingi Jalan Raja Laut, sebelum disandingkan di pelamin yang disediakan di Dataran Merdeka.

Menariknya, dua pasangan pengantin telah dinikahkan oleh Pengarah JAWI Datuk Mohd Ajib Ismail secara langsung.

Pengerusi MAIWP Tan Sri Dr. Mohd Daud Bakar berkata pihaknya dalam perancangan untuk menjadikan majlis itu sebagai acara tahunan.

Turut hadir, Ketua Setiausaha (Kebudayaan) Kementerian Pelancongan Seni dan Budaya Datuk Hajah Saraya Arbi dan Pemangku Ketua Pegawai Eksekutif MAIWP Mohd Nizam Yahya. –AlHijrah Online


PEGAWAI TINGGI KERAJAAN TAIWAN DERMA SEBULAN GAJI UNTUK BANTUAN KEMANUSIAAN TURKIYE

TAIPEI: Presiden Taiwan Tsai Ing-wen dan pegawai tertinggi dalam pentadbirannya pada Khamis berikrar untuk menderma sebulan gaji untuk membantu usaha bantuan bencana gempa bumi di Turkiye, lapor Agensi Berita Pusat (CNA).

Naib Presiden Lai Ching-te, Perdana Menteri Chen Chien-jen dan Naib Perdana Menteri Cheng Wen-tsan juga berikrar untuk menyumbang sebulan gaji, menurut jurucakap Pejabat Presiden Lin Yu-chan dan jurucakap Kabinet, Chen Tsung-yen.

Selain sumbangan daripada pegawai, kerajaan Taiwan telah menyumbang AS$2 juta dan menghantar dua pasukan penyelamat yang terdiri daripada 130 anggota serta lima anjing pengesan.

Sementara itu, setakat petang Rabu penduduk di Taiwan telah menderma NT$10.33 juta (AS$343,206) melalui akaun khas yang disediakan oleh kerajaan. –AlHijrah Online


WANITA MAUT, DUA TERSEPIT DALAM NAHAS KENDERAAN DI JENGKA

JENGKA: Seorang maut sementara tujuh cedera dalam nahas empat buah kenderaan di jalan utama Jengka 19, di sini malam tadi.

Mangsa maut merupakan seorang wanita dewasa, selain dua lagi tersepit dalam kenderaan dan lima lelaki dewasa cedera.

Kemalangan melibatkan tiga buah kereta iaitu jenis Perodua Bezza, Proton Persona, Saga BLM serta sebuah pacuan empat roda jenis Triton.

Pegawai Perhubungan Awam Jabatan Bomba dan Penyelamat Malaysia (JBPM) Pahang Zulfadli Zakaria memaklumkan pihaknya menerima panggilan pada jam 8 malam sebelum dua pegawai dan lima anggota dari Balai Bomba dan Penyelamat (BBP) Jengka bersama dua jentera bergegas ke tempat kejadian.

“Terdapat satu wanita dewasa disahkan meninggal dunia oleh pegawai perubatan dan seorang lelaki dan wanita tersepit.

“Anggota bomba mengeluarkan mangsa yang tersepit menggunakan peralatan menyelamat dan diserahkan kepada pihak ambulans selepas berjaya dikeluarkan untuk dihantar ke Hospital Sultan Haji Ahmad Shah Temerloh,” katanya malam tadi.

Mangsa yang meninggal dunia diserahkan kepada pihak polis.–AlHijrah Online


SOP MASJID, SURAU SENTIASA DITAMBAH BAIK IKUT SITUASI SEMASA COVID-19

KEMAMAN: Prosedur Operasi Standard (SOP) aktiviti di masjid dan surau sentiasa ditambah baik kerajaan bersesuaian dengan situasi semasa ancaman COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, penambahbaikan SOP solat itu dilaksanakan menggunakan kaedah muzakarah antara mufti-mufti dan pihak berkuasa agama negeri melalui Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI).

“Kita sentiasa berusaha meminimakan perbezaan dan menyeragamkan SOP yang dilaksanakan pihak berkuasa agama Islam negeri.

“Penting untuk setiap SOP diteliti sebelum dilaksanakan untuk membendung penularan COVID-19 terutama di masjid dan surau,” katanya selepas menyempurnakan program Inspirasi Qaseh Kami: Food Bank YaPEIM 3.0 di Kemaman siang tadi.

Semalam media melaporkan kerajaan Pahang membenarkan kehadiran jemaah yang belum menerima suntikan vaksin menunaikan solat Jumaat dan fardu berdasarkan SOP baharu, berkuat kuasa Rabu lalu.

Mengulas berhubung perkara itu Ahmad Marzuk berkata, ianya terpulang kepada pihak berkuasa agama di negeri masing masing. – AlHijrah Online


SOP PERGERAKAN DALAM RADIUS 10 KM DIBATALKAN

KUALA LUMPUR: Kerajaan hari ini membatalkan prosedur operasi standard (SOP) pergerakan dalam radius 10 kilometer (KM).

Menteri Kanan (Keselamatan) Datuk Seri Ismail Sabri Yaakob berkata, orang ramai kini boleh bergerak melebihi 10 km namun perlu memastikan tidak merentas negeri dan daerah.

“Walaupun di dalam kawasan Perintah Kawalan Pergerakan (PKP) dibenar merentas lebih 10 km kerana kawasan PKP pun banyak aktiviti perniagaan dibuka,” katanya dalam sidang media hari ini.

Bagaimanapun, Ismail Sabri memaklumkan arahan larangan pergerakan rentas negeri dan daerah masih dikekalkan ketika ini.

Ujarnya, larangan rentas negeri dan daerah tersebut terpakai untuk semua negeri yang dilaksanakan PKP dan PKP Bersyarat (PKPB).

Bagi negeri Perlis yang dibawah PKP Pemulihan (PKPP), kebenaran rentas negeri turut tidak dibenarkan namun rentas daerah adalah dibolehkan. – AlHijrah Online


TIGA WANITA WARGA EMAS MAUT DALAM KEMALANGAN TIGA KENDERAAN DI SEGAMAT

SEGAMAT: Tiga wanita warga emas maut manakala 11 mangsa lain termasuk empat kanak-kanak cedera dalam kemalangan membabitkan tiga kenderaan Kilometer 167, Jalan Johor Bahru-Seremban, berhampiran Tenang Stesen, Labis, dekat sini, petang semalam.

Komander Operasi Balai Bomba dan Penyelamat (BBP) Labis, Pegawai Bomba Kanan II Zakaria Mohamad, berkata sebaik  menerima panggilan pada jam 5.16 petang, seramai 18 anggota BBP Labis dan Bandar Baru Segamat dikejarkan ke lokasi.

Katanya, ia turut melibatkan dua jentera FRT dan dua jentera EMRS dan setibanya di tempat kejadian didapati terdapat kemalangan melibatkan tiga kenderaan iaitu Perodua Alza, Toyota Hilux dan Honda Jazz.

“Tiga yang maut merupakan wanita dewasa, manakala tujuh yang lain terdiri daripada seorang lelaki dewasa, dua wanita dewasa, dua kanak-kanak lelaki dan dua kanak-kanak perempuan cedera.

“Turut cedera dua lelaki yang menaiki Toyota Hilux dan seorang wanita dewasa serta seorang kanak-kanak perempuan yang menaiki Honda Jazz,” katanya dalam satu kenyataan, semalam.

Menurut Zakaria, mangsa disahkan meninggal di tempat kejadian oleh pegawai perubatan dan diserahkan kepada pihak polis untuk tindakan lanjut.

“Bagi mangsa yang cedera dihantar ke Hospital Daerah Segamat dan operasi ditamatkan pada jam 6.26 petang,” katanya.

Difahamkan,mangsa yang maut berusia dalam lingkungan 60-an dan 80-an dan berasal dari Simpang Renggam, Kluang dan Benut, Pontian.

Sementara itu, Ketua Polis Daerah Segamat, Supt Ahmad Zamry Marinsah, ketika dihubungi, berkata pihaknya sedang menjalankan siasatan bagi mengetahui punca sebenar kemalangan.

“Kita sedang kenal pasti semua identiti mangsa dan punca kemalangan, kes disiasat mengikut Seksyen 41(1) Akta Pengangkutan Jalan 1987,” katanya.

— AlHijrah Online


MAYAT BAYI PEREMPUAN DALAM LONGGOKAN SAMPAH

BUTTERWORTH: Mayat bayi perempuan yang cukup sifat dan dibalut dengan sehelai kain ditemukan dalam longgokan sampah di sebuah tong sampah di kawasan Flat B4 Taman Bagan hari ini.

Ia dijumpai pada jam 9.35 pagi tadi oleh seorang penduduk bersama dua lelaki warga Myanmar yang sedang menjalankan kerja-kerja pembersihan dan mengutip sampah di kawasan flat tersebut.

Sejurus menerima maklumat berhubung kejadian, sepasukan polis terus ke lokasi penemuan mayat bayi tersebut dan mendapati mayat bayi dipercayai baru dilahirkan berada dalam longgokan sampah itu.

Mengikut laporan, Ketua Polis Daerah Seberang Perai Utara (SPU) ACP Noorzainy Mohd Noor ketika dihubungi mengesahkan penemuan mayat bayi perempuan itu dan siasatan lanjut masih dijalankan untuk mengesan ibu serta pihak yang membuang mayat tersebut.

Katanya, polis dengan bantuan penduduk setempat juga sedang mencari penduduk di sekeliling yang sedang berpantang atau yang diketahui hamil bagi membantu siasatan kes itu. –AlHijrah Online


10 PAKAR PENERBANGAN AS BERADA DI LOKASI BANTU SIASAT PUNCA NAHAS PESAWAT

SHAH ALAM: Seramai 10 pakar penerbangan dari Amerika Syarikat (AS) berada di lokasi nahas pesawat Beechcraft Model 390 (Premier 1) di Elmina, di sini hari ini bagi menjalankan siasatan punca nahas pesawat itu.

Ketua Polis Daerah Shah Alam ACP Mohd Iqbal Ibrahim berkata kesemua mereka dijangka berada di negara ini selama tujuh hingga 10 hari bagi menyiasat punca nahas itu.

“Kesemua mereka tiba di negara ini semalam dan pagi ini sudah memulakan siasatan.

“Kita menjangkakan operasi membawa keluar bangkai pesawat akan selesai hari ini dan sekiranya tidak sempat, kita akan terus menempatkan anggota untuk memantau keadaan di lokasi kejadian kerana tidak mahu ada aktiviti yang di luar jangkaan,” katanya.

Beliau berkata demikian kepada pemberita selepas membuat tinjauan di lokasi kejadian bersama pegawai penyiasat Biro Siasatan Kemalangan Udara (BSKU) Kol Muhammad Abdullah.

Mohd Iqbal berkata lapan pegawai BSKU turut terlibat dalam penyiasatan nahas pesawat yang mengorbankan 10 individu itu.

Tinjauan Bernama mendapati kerja-kerja membawa keluar bangkai pesawat sedang dijalankan dan sebuah lori digunakan untuk membawa bangkai pesawat ke hangar di Subang untuk siasatan selanjutnya.

Sebelum ini, Kementerian Pengangkutan dalam kenyataan memaklumkan laporan awal siasatan nahas pesawat yang mengorbankan 10 individu akan disediakan dalam masa 30 hari daripada tarikh kemalangan udara itu berlaku.

Siasatan teknikal berdasarkan Annex 13 – Aircraft Accident and Incident Investigation, International Civil Aviation Organisation (ICAO Annex 13), telah pun dimulakan pasukan BSKU bermula pada tarikh kejadian itu.

Khamis lepas, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina mengorbankan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Mangsa yang maut terdiri daripada enam penumpang dan dua kru pesawat ringan itu, manakala dua lagi merupakan orang awam, masing-masing penunggang motosikal dan pemandu kereta yang melalui kawasan berkenaan ketika kejadian.

Ketika insiden, pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang. — AlHijrah Online


HAMPIR 10,000 SERTAI SOLAT HAJAT DAN BERZIKIR DI MASJID PUTRA

PUTRAJAYA: Perdana Menteri Datuk Seri Ismail Sabri Yaakob malam semalam menyertai hampir 10 ribu jemaah di Masjid Putra di sini untuk solat hajat dan berzikir pada program Munajat Keluarga Malaysia.

Beliau tiba di Masjid Putra kira-kira 8.24 malam, yang kemudiannya diiringi Menteri di Jabatan Perdana Menteri (Hal Ehwal Agama) Datuk Idris Ahmad untuk menjamu selera, sebelum menunaikan solat Isyak berjemaah.

Turut serta ialah beberapa menteri Kabinet antaranya Menteri Kanan Kerja Raya Datuk Seri Fadillah Yusof, Menteri Komunikasi dan Multimedia Tan Sri Annuar Musa serta Ketua Setiausaha Negara Tan Sri Mohd Zuki Ali.

Solat Isyak diimamkan oleh Imam Besar Masjid Putra Salahuddin Ghozali manakala solat hajat pula diimamkan Mufti Wilayah Persekutuan Datuk Dr Luqman Abdullah.

Ia disusuli bacaan zikir munajat dan qasidah dipimpin secara bersama oleh beberapa selebriti terkenal seperti Munif Ahmad.

Sementara itu, tausiah disampaikan pendakwah bebas Habib Ali Zaenal Abidin Al Hamid manakala bacaan doa Keluarga Malaysia oleh Ketua Pegawai Eksekutif Yadim Tuan Kamarul Arief Tuan Soh.

Ismail Sabri turut menyampaikan bantuan kepada 20 buah pusat tahfiz, pondok, institusi kebajikan dan rumah anak-anak yatim.

Program Munajat Keluarga Malaysia anjuran Yayasan Dakwah Islamiah Malaysia (Yadim) itu diadakan bersempena setahun Ismail Sabri menerajui kerajaan. Munajat Keluarga Malaysia itu dijalankan serentak di enam lokasi iaitu Putrajaya, Kedah, Pahang, Sabah, Sarawak dan Johor.

Ismail Sabri mengangkat sumpah sebagai Perdana Menteri Malaysia kesembilan pada 21 Ogos 2021. – AlHijrah Online


PELAJAR UNISZA MAUT KEMALANGAN DALAM KAWASAN KAMPUS

KUALA NERUS: Seorang pelajar Universiti Sultan Zainal Abidin (UniSZA), maut manakala dua pelajar lagi cedera selepas motosikal yang dinaiki terbabit kemalangan, malam tadi.

Difahamkan, kemalangan dalam kawasan universiti berkenaan berlaku ketika pelajar-pelajar terbabit dalam perjalanan ke Majlis Perasmian Festival Kokurikulum di Dewan Al Muktafi Billah Shah, UniSZA, yang bermula pada jam 8 malam.

Mangsa, Wan Muhammad Azhar Izzuddin W Abdul Razak, 21 tahun yang menunggang motosikal jenis Honda EX5, maut ditempat kejadian, manakala dua lagi mangsa, Mohd Shaznur Alif Ramli dan Azhar Zaidi, masing-masing berusia 23 tahun parah dan dihantar ke Hospital Sultanah Nur Zahirah (HSNZ) di Kuala Terengganu untuk rawatan lanjut.

UniSZA dalam satu kenyataan di Facebook turut berkongsi berita duka itu dan menzahirkan ucapan takziah kepada keluarga mangsa.

“Salam takziah diucapkan kepada seluruh ahli keluarga, sahabat dan kenalan Allahyarham Wan Muhammad Azhar Izzuddin W Abdul Razak (Pelajar ISM Pengajian Islam Dakwah) Dengan Kepujian, Fakulti Pengajian Kontemporari Islam UniSZA) yang sudah kembali ke rahmatullah sebentar tadi.”

“Semoga roh Allahyarham dicucuri rahmat dan ditempatkan dalam kalangan orang beriman,” kata hantaran tersebut.

Menurut sumber, berikutan kejadian berkenaan, Majlis Perasmian Festival Kokurikulum ditunda bagi menghormati pemergian Allahyarham.–AlHijrah Online


GEMPA BUMI: ANGKA KORBAN DI TURKIYE SUDAH MELEPASI 12,000

WASHINGTON: Jumlah korban dalam dua gempa bumi kuat yang melanda selatan Türkiye sudah melepasi 12,000, lapor Agensi Anadolu memetik sebuah agensi kerajaan pada Khamis.

Menurut Agensi Pengurusan Bencana (AFAD) Türkiye seramai 12,391 orang terbunuh manakala 62,914 yang lain cedera dalam gempa bumi yang berlaku pada Isnin dan berpusat di wilayah Kahramanmaras.

Wilayah lain di selatan dan timur Türkiye yang turut terjejas ialah Gaziantep, Hatay, Osmaniye, Adiyaman, Malatya, Sanliurfa, Adana, Diyarbakir dan Kilis.

Lebih 6,000 bangunan runtuh dalam gempa bumi berukuran 7.7 dan 7.6 pada skala Richter itu.

“Kami telah menggerakkan semua sumber yang ada. Negeri ini bekerjasama dengan majlis perbandaran terutamanya AFAD,” kata Presiden Recep Tayyip Erdogan ketika meninjau misi bantuan di Kahramanmaras pada Rabu.

Lebih 13 juta orang turut terjejas akibat gempa bumi itu.

Sementara itu, Pertubuhan Bangsa-Bangsa Bersatu (PBB) mengumumkan akan menyampaikan bantuan kilat awal minggu depan untuk menyokong keperluan kemanusiaan di Turkiye, kata Setiausaha Agung PBB Antonio Guterres selepas menandatangani buku takziah di Rumah Turki di New York pada Rabu.

Guterres bertemu dengan Duta Turki ke PBB Feridun Sinirlioglu bagi menyampaikan ucapan takziah.

Beliau berkata PBB juga telah menghantar ketua bantuan kecemasan Martin Griffiths ke Turkiye.

”Martin Griffiths berada di Gaziantep. Beliau juga akan ke Aleppo dan kami cuba sebaik mungkin untuk menggerakkan bantuan PBB,” kata Guterres.–AlHijrah Online


ABANG MAUT, ADIK PARAH MOTOSIKAL BERTEMBUNG SESAMA SENDIRI

PADAWAN: Seorang lelaki maut manakala adiknya parah selepas motosikal yang ditunggang mereka bertembung sesama sendiri di Jalan Mambong, di sini, malam tadi.

Ketua Polis Daerah Padawan, Superintendan Abang Zainal Abidin Abang Ahmad berkata, berdasarkan maklumat yang diperoleh daripada ahli keluarga, mangsa berusia 26 tahun cuba mencari adiknya berusia 18 tahun yang pergi memancing.

Katanya, kejadian yang dilaporkan kira-kira jam 7.30 malam itu berlaku disebabkan kedua-dua lampu motosikal yang ditunggang mangsa tidak berfungsi.

“Kemalangan dipercayai berlaku ketika adik mangsa sedang bergerak lurus dari arah Kuching ke Kampung Sikog, sebelum bertembung dengan motosikal ditunggang mangsa yang secara tiba-tiba masuk ke laluan adiknya.

“Akibat pertembungan itu, adik mangsa cedera parah di bahagian kepala dan masih dirawat di Hospital Umum Sarawak (HUS), manakala mangsa yang turut cedera parah di kepala disahkan meninggal dunia di tempat kejadian oleh pegawai perubatan,” katanya dalam satu kenyataan hari ini.

Superintendan Abang Zainal berkata, mayat mangsa dibawa ke Unit Forensik HUS untuk tindakan lanjut dan kes disiasat mengikut Seksyen 41(1) Akta Pengangkutan Jalan 1987. –AlHijrah Online


HUKUMAN MATI MASIH WUJUD DALAM PERUNDANGAN MALAYSIA, PEMANSUHAN HANYA HUKUMAN MATI MANDATORI

PUTRAJAYA: Hukuman mati masih wujud dalam perundangan Malaysia walaupun kerajaan bersetuju memansuhkan hukuman mati mandatori pada 8 Jun lepas, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata kerajaan bersetuju memansuhkan hukuman mati mandatori dan digantikan dengan hukuman gantian yang tertakluk kepada budi bicara mahkamah.

“Sekarang secara prinsipnya kerajaan bersetuju pada 8 Jun bila Jemaah Menteri bersetuju, maknanya prinsipnya kerajaan tidak akan melaksanakan hukuman mati mandatori tetapi di mahkamah sana masih.

“Undang-undang itu ‘governed by existing law’ (undang-undang sedia ada yang belum dipinda),” katanya dalam sidang media di sini hari ini.

Beliau berkata hukuman mati mandatori merujuk kepada peruntukan-peruntukan kesalahan jenayah iaitu tertuduh yang didapati bersalah dan dijatuhkan hukuman mati tanpa sebarang pengecualian kerana hakim tidak mempunyai pilihan selain menjatuhkan hukuman mati kepada tertuduh apabila disabit dengan kesalahan contohnya di bawah Seksyen 302 Kanun Keseksaan.

Wan Junaidi berkata hukuman mati dengan kuasa budi bicara mahkamah pula membawa maksud bagi mana-mana tertuduh disabit dengan kesalahan, hakim boleh mempunyai pilihan menjatuhkan hukuman mati atau hukuman pemenjaraan atau sebatan.

“Ia mengikut budi bicara hakim bergantung kepada jenis, keseriusan suatu jenayah dan trend hukuman, keadaan mangsa, kerjasama dan keinsafan pesalah dan faktor pengurangan hukuman lain yang memihak kepada pesalah,” katanya.

Beliau berkata Jawatankuasa Khas Hukuman Gantian Terhadap Hukuman Mati Mandatori yang diketuai mantan Ketua Hakim Negara Tun Richard Malanjum mengemukakan cadangan polisi penghukuman baharu berdasarkan tiga prinsip.

Bagi kesalahan yang menyebabkan kematian, hukuman mati atas budi bicara mahkamah dikekalkan; bagi kesalahan lain yang tidak menyebabkan kematian, hukuman mati tidak harus dijatuhkan oleh mahkamah manakala sekiranya hukuman mati tidak dijatuhkan oleh mahkamah, pesalah boleh dikenakan hukuman sebatan, katanya.

Beliau berkata Jawatankuasa Khas itu turut meneliti hukuman gantian terhadap 22 kesalahan di bawah akta-akta antaranya Kanun Keseksaan (Akta 574), Akta Senjata 1960 (Akta 206), Akta Senjata Api (Penalti Lebih Berat) 1971 (Akta 37), Akta Angkatan Tentera 1972 (Akta 77), Akta Industri Perkhidmatan Air 2006 (Akta 655), Akta Perdagangan Strategik 2010 (Akta 708) dan Akta Penculikan 1961 (Akta 365).

Wan Junaidi berkata pindaan berhubung pemansuhan hukuman mati mandatori akan dibentangkan di Parlimen pada Oktober depan bagi bacaan pertama dan dijangkakan awal tahun depan sama ada Januari atau Februari, undang-undang itu dapat dimansuhkan secara realiti.

“Keputusan kerajaan ini adalah langkah berani mara ke hadapan supaya dilihat lebih berperikemanusiaan,” katanya.

Beliau berkata kajian awam juga akan dijalankan berhubung pemansuhan hukuman mati mandatori itu dan sekiranya tentangan itu lebih hebat daripada yang bersetuju, perkara itu akan dibawa semula ke Jemaah Menteri untuk membuat keputusan.

Menurut Wan Junaidi, ramai juga membincangkan mengenai implikasi pemansuhan hukuman mati mandatori terhadap kesalahan pengedaran dadah berbahaya di bawah Seksyen 39B Akta Dadah Berbahaya 1952 (Akta 234).

Untuk itu, beliau menjelaskan bahawa Seksyen 39B Akta Dadah Berbahaya 1952 tidak lagi memperuntukkan kesalahan dengan hukuman mati mandatori dan telah digantikan dengan hukuman dengan kuasa budi bicara mahkamah melalui Akta Dadah Berbahaya (pindaan) 2017 (Akta A1558) yang berkuat kuasa 15 Mac 2018.

Wan Junaidi berkata berkata kerajaan turut menerima dan mempertimbangkan syor-syor Jawatankuasa Khas berkaitan hala tuju sistem keadilan jenayah di Malaysia.

Antaranya mewujudkan prosedur prapenghukuman, menubuhkan Majlis Penghukuman, membangunkan garis panduan penghukuman, menubuhkan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan keadilan restoratif.

Beliau berkata Bahagian Hal Ehwal Undang-Undang (BHEUU) dan Jabatan Peguam Negara juga sedang mengkaji dan meneliti kebolehlaksanaan syor yang dikemukakan Jawatankuasa Khas untuk 1,342 banduan yang telah dijatuhkan hukuman mati oleh mahkamah menerusi moratorium pelaksanaan hukuman mati.

Menurutnya, Jawatankuasa Khas itu mencadangkan penubuhan Panel Khas yang terdiri daripada hakim Mahkamah Persekutuan dan Mahkamah Rayuan.

“Perkara ini perlu penelitian memandangkan ia menyentuh isu keperlembagaan,” katanya sambil menambah moratorium pelaksanaan hukuman mati masih dikekalkan atau berkuat kuasa sehingga tindakan pemansuhan hukuman mati mandatori termasuk pindaan akta-akta berkaitan dilaksanakan.

Ditanya bila hukuman mati akan dimansuhkan di Malaysia, Wan Junaidi berkata beliau enggan membuat andaian berhubung perkara itu namun secara peribadi tidak bersetuju dengan hukuman mati sejak 1978 lagi ketika menuntut di universiti, kerana ketika itu dikatakan 30 peratus orang yang dihukum mati di Amerika Syarikat sebenarnya tidak bersalah.–AlHijrah Online


SARANAN SOLAT HAJAT BAGI MENDOAKAN KESEJAHTERAAN RAKYAT PALESTIN

KUALA LUMPUR: Semua masjid, surau Jumaat, dan surau di Wilayah Persekutuan Kuala Lumpur, Putrajaya dan Labuan disaran melaksanakan solat Hajat pada malam ini, 10 Mei 2021 (Isnin) selepas solat Isya’.

Pengarah Jabatan Agama Islam Wilayah Persekutuan (JAWI), Datuk Mohd Ajib Ismail berkata, ia bagi mendoakan kesejahteraan dan keselamatan rakyat Palestin dari kezaliman tentera Israel.

“Sesungguhnya doa yang dikirimkan dari kejauhan di dalam bulan Ramadan yang penuh barakah adalah lambang solidariti umat Islam khususnya di Wilayah Persekutuan bagi mengecam serangan tersebut dan menentang kezaliman berterusan yang dilakukan oleh tentera Israel terhadap rakyat Palestin,” katanya.

Tindakan kejam zionis ke atas rakyat Palestin dan para jemaah yang beribadah di Masjid Al-Aqsa baru-baru ini mengundang rasa tidak senang umat Islam di seluruh dunia.

Selain kekejaman di Masjid Al-Aqsa, zionis juga baru-baru ini cuba mengusir penduduk-penduduk yang berada di Syeikh Jarrah keluar meninggalkan perkampungan mereka. — AlHijrah Online


SUNTIKAN VAKSIN KEPADA BUKAN WARGANEGARA SELARI PRINSIP ISLAM DAN MAQASID SYARIAH

KUALA LUMPUR: Kerajaan hari ini mengumumkan Program Imunisasi COVID-19 Kebangsaan yang akan bermula pada penghujung bulan ini akan turut melibatkan pemberian vaksin kepada bukan warganegara yang menetap di Malaysia secara percuma.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, keputusan Jemaah Menteri itu adalah selari dengan prinsip Islam dan Maqasid Syariah dalam tadbir urus negara yang mengutamakan hak warganegara dan bukan warganegara yang mendiami sesebuah negara.

“Dalam konteks ini adalah hifz al-nafs (pemeliharaan nyawa) atau hak untuk mendapat perkhidmatan kesihatan melalui suntikan vaksin COVID-19.

“Golongan bukan warga negara yang menetap di Malaysia adalah seumpama tetamu dan jiran tetangga kita. Bersikap ihsan kepada mereka adalah sifat yang terpuji dalam Islam,” kata Zulkifli menerusi ciapan di Twitter rasminya.

Tambahnya Nabi Muhammad SAW bersabda yang bermaksud: “Sebaik-baik teman di sisi Allah adalah seseorang yang terbaik terhadap temannya. Manakala sebaik-baik jiran di sisi Allah adalah seorang yang paling baik dengan jirannya.”.

Selain itu katanya, sabda Rasulullah SAW dalam sebuah hadith yang lain: “Barang siapa beriman kepada Allah dan hari Akhirat, hendaknya dia memuliakan tetamunya”.

Oleh itu beliau memberi sokongan penuh atas usaha yang bakal dilaksanakan kerajaan.

Dalam kenyataan yang dikeluarkan Jawatankuasa Khas Jaminan Akses Bekalan Vaksin COVID-19 (JKJAV), walaupun pemberian vaksin dibuka kepada warga asing, keutamaan pemberiaan vaksin COVID-19 adalah kepada warganegara Malaysia terlebih dahulu. — AlHijrah Online


SELEPAS UAE, BAHRAIN PULA JALIN KERJASAMA DENGAN ISRAEL

WASHINGTON: Bahrain semalam mengumumkan persetujuan untuk kembali menjalinkan hubungan diplomatik penuh dengan negara haram Israel.

Keputusan Bahrain itu sebulan selepas negara jirannya Emiriah Arab Bersatu (UAE) melakukan langkah dengan menjalinkan hubungan diplomatik bersama Israel.

Lapor Anadolu Agency, persetujuan hubungan diplomatik antara negara rantau Arab dengan negara haram itu dilakukan menerusi satu panggilan telefon antara Perdana Menteri Israel, Benjamin Netanyahu dan Raja Bahrain, Hamad Isa Al Khalifa.

Menurut kenyataan media bersama Amerika Syarikat-Bahrain-Israel yang disiarkan Presiden Amerika Syarikat, Donald Trump melalui laman Twitternya, perjanjian antara kedua-dua negara tersebut satu catatan sejarah yang akan meningkatkan keamanan di rantau Arab.

Kepimpinan Palestin sebelum ini menegaskan perjanjian UAE-Israel mencabuli hak negara mereka.

Sebarang perjanjian bersama dengan Israel kata Palestin, perlu dibuat berdasarkan Inisiatif Keamanan Arab 2002 di bawah prinsip “tanah untuk keamanan” dan bukannya “keamanan untuk keamanan”. — AlHijrah Online.


mySalam lindungi 3.69 juta rakyat

Mulai 1 Mac ini, penerima Bantuan Sara Hidup Rakyat (BSHR) 2019 bakal menikmati perlindungan takaful menerusi Skim Perlindungan Nasional B40 atau Skim mySalam B40.

Perdana Menteri, Tun Dr Mahathir Mohamad berkata, skim ini akan meringankan beban kos rawatan dan membantu mengekalkan perbelanjaan harian golongan berkenaan.

Dengan sumbangan permulaan sebanyak RM2 bilion oleh syarikat insurans dan takaful, Great Eastern ini dijangka memberi manfaat kepada 3.69 juta rakyat berusia 18 hingga 55 tahun.

Beliau berkata demikian ketika berucap pada majlis Pelancaran Skim Perlindungan Nasional B40 (mySalam) di Putrajaya pagi tadi.

Sementara itu Menteri Kewangan, Lim Guan Eng berkata, Skim Mysalam memberi perlindungan kesihatan percuma bagi 36 penyakit kritikal termasuk kanser, serangan jantung, dan alzheimer.

Selain itu penerima akan mendapat bayaran ‘one-off’ RM8,000 jika dikenal pasti menghidap salah satu penyakit tersebut.

Skim ini juga memberi bayaran harian RM50 sebagai pendapatan gantian untuk tempoh maksimum 14 hari atau bersamaan dengan RM700 setahun.

Tambahnya Skim mySalam dijangka menawarkan perlindungan perubatan sekurang-kurangnya 5 tahun untuk golongan sasaran.

Sementara itu, Menteri Kesihatan Datuk Seri Dr Dzulkefly berkata pihaknya akan memperkenalkan Skim Peduli Kesihatan atau PeKa B40 yang memberi tumpuan kepada saringan kesihatan iaitu pengesanan awal terhadap penyakit tidak berjangkit (NCD).

Jelasnya, butiran lanjut berhubung skim berkenaan bakal diumumkan pada 28 Januari ini dan akan saling melengkapi skim mySalam yang diperkenalkan buat pertama kalinya di Malaysia.


AGENSI PELANCONGAN MOHON MAAF, AKAN PULANG WANG KEPADA JEMAAH

KUALA LUMPUR: Agensi pelancongan yang dipercayai terlibat terhadap isu hampir 400 bakal jemaah haji terkandas di Lapangan Terbang Antarabangsa Kuala Lumpur (KLIA) semalam, tampil memohon maaf hari ini.

Memetik laporan Astro Awani, individu yang membuat permohonan maaf bagi pihak UC Travel itu juga memaklumkan pihaknya akan membuat pemulangan wang kepada jemaah yang terlibat.

Wakil syarikat itu turut memaklumkan pihaknya terkesan dipanggil ‘scammer’, sedangkan hakikatnya mereka telah berusaha yang termampu untuk menerbangkan jemaah.

Satu sidang media dijadual akan diadakan pada hinggu hadapan untuk menjelaskan kejadian yang menimpa semua jemaah yang terlibat.

Semalam, kira-kira 380 bakal jemaah haji terkandas di KLIA sejak pagi.

Kesemua mereka dipercayai menggunakan visa furada untuk menunaikan haji dan tidak melalui Lembaga Tabung Haji (TH). – AlHijrah Online


PENGASUH DIHADAP KE MAHKAMAH ATAS CUBAAN BUNUH BAYI

IPOH: Seorang pengasuh dihadapkan ke Mahkamah Sesyen Ipoh hari ini atas pertuduhan cuba membunuh seorang bayi lelaki dalam asuhannya, minggu lalu.

Tertuduh, Nursahidah Amran, 22 tahun, mengaku tidak bersalah selepas pertuduhan dibacakan di hadapan Hakim Norita Mohd Ardani.

Mengikut pertuduhan, Nursahidah didakwa cuba membunuh Raid Hazim Ratno Hidayah, tujuh bulan, dengan menghentak sehingga menyebabkan kecederaan di kepala mangsa yang boleh menyebabkan kematian.

Tertuduh didakwa melakukan kesalahan itu di sebuah rumah di Taman Desa Pelancongan 2, di sini, antara jam 7 pagi hingga 2.45 petang, 22 September lalu.

Nursahidah didakwa di bawah Seksyen 307 Kanun Keseksaan yang membawa hukuman penjara sehingga 20 tahun, jika sabit kesalahan.

Tertuduh turut mengaku tidak bersalah terhadap pertuduhan pilihan yang dikenakan mengikut Seksyen 31(1)(A) Akta Kanak-Kanak 2001 iaitu penganiayaan terhadap mangsa hingga menyebabkan kecederaan fizikal pada waktu, tarikh dan lokasi yang sama dengan pertuduhan utama.

Sabit kesalahan tertuduh boleh dihukum denda tidak melebihi RM50,000 atau penjara tidak melebihi 20 tahun atau kedua-duanya.

Mahkamah membenarkan tertuduh diikat jamin RM5,000 dengan seorang penjamin di samping larangan menganggu saksi.

Kes ditetapkan untuk sebutan semula pada 30 November depan.

Sebelum ini, Berita Alhijrah melaporkan seorang bayi lelaki berusia tujuh bulan mengalami pendarahan di kepala dan tempurung kepala retak dipercayai akibat didera pengasuh.—AlHijrah Online


MCMC PERLU PANTAS TURUNKAN KANDUNGAN BERUNSUR AJARAN SESAT – MOHD NA’IM

PUTRAJAYA: Suruhanjaya Komunikasi dan Multimedia (MCMC) perlu menggunakan kuasanya untuk bertindak pantas menurunkan kandungan berunsur ajaran sesat yang difatwakan haram di media sosial, kata Menteri Di Jabatan Perdana Menteri (Hal Ehwal Agama) Datuk Dr Mohd Na’im Mokhtar

“Masalahnya media sosial (cepat tular), semoga dengan adanya fatwa (haram) ini, MCMC bertindak cepat dengan kuasa yang ada untuk menurunkan cepat-cepat (kandungan berunsur ajaran sesat),” katanya kepada media di sini hari ini.

Beliau ditemui selepas Majlis Peluncuran Majlis Hadis Sahih Al-Bukhari Peringkat Kebangsaan di Masjid Putra oleh Perdana Menteri Datuk Seri Anwar Ibrahim.

Mohd Na’im berkata penempatan seorang kader atau pegawai hal ehwal agama Islam di MCMC oleh Jabatan Kemajuan Islam Malaysia (Jakim) akan dilakukan selepas mesyuarat bersama suruhanjaya itu Isnin ini.

“Kader ini adalah pegawai pakar, sebelum ini jika berlaku benda (unsur ajaran sesat) MCMC akan datang ke Jakim dan ini akan melambatkan proses (menurunkan kandungan),” katanya. –AlHijrah Online


ZULKIFLI BEBAS COVID-19, SUDAH DIBENARKAN KELUAR HOSPITAL

KUALA LUMPUR: KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri disahkan pulih sepenuhnya daripada COVID-19.

Menurut kenyataan di Facebook rasminya, Zulkifli memaklumkan telah dibenarkan keluar dari wad hari ini selepas disahkan bebas COVID-19.

“Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua.

“Saya telah dibenarkan untuk keluar dari wad pada petang ini kerana telah disahkan pulih sepenuhnya daripada COVID-19,” katanya.

Dalam pada itu pihak Kementerian Kesihatan Malaysia (KKM) menasihatkan beliau untuk berehat di rumah sehingga selesai Perintah Kawalan Pergerakan Bersyarat (PKPB).

Zulkifli disarankan untuk tidak bertemu sesiapa, bagaimanapun sebarang pertemuan boleh dibuat melalui sidang video sahaja.

“Saya akan terus memantau semua gerak kerja dan laporan agensi-agensi agama di bawah tanggungjawab saya dari rumah.

“Apa-apa makluman umum akan disampaikan melalui media sosial saya,” tambahnya.

Fokus utama Zulkifli selepas keluar dari wad adalah penyaluran bantuan kepada kelompok sasar terutama di Kuala Lumpur, Putrajaya dan Selangor susulan PKPB dilaksanakan di kawasan itu.

Sementara itu beliau turut berterima kasih kepada Perdana Menteri Tan Sri Muhyiddin Yassin, ahli jemaah menteri dan para ulama dunia yang menghantar pesanan mesej kepada beliau serta semua rakyat Malaysia yang mendoakannya.

“Tidak lupa (terima kasih) kepada Menteri Kesihatan, Ketua Pengarah Kesihatan Malaysia dan warga KKM khususnya di Hospital Tuanku Ja’afar, Seremban,” katanya.

Beliau turut mendoakan rakyat Malaysia yang menghidapi COVID-19 sembuh dengan segera agar dapat menjalani kehidupan bersama keluarga tercinta.—AlHijrah Online


PELITUP MUKA JUAL MAHAL, KUALITI TIDAK IKUT PIAWAIAN

KUALA LUMPUR: Kerajaan disaran memantau dan menjadikan pelitup muka sebagai satu barangan kawalan keperluan.

Ketua Aktivis Persatuan Pengguna Islam Malaysia (PPIM), Datuk Nadzim Johan berkata, apa yang membimbangkan adalah peniaga yang menjadikan pelitup muka sebagai ‘lubuk emas’ dengan menjual pada harga tinggi tetapi tidak berkualiti dan mengikut piawaian Kementerian Kesihatan Malaysia.

Tambah Nadzim, sehingga kini pihaknya telah menerima lebih 100 aduan orang awam berhubung harga pelitup muka yang mahal, namun tidak berkualiti.

“Orang ramai ni dia tidak tahu (kualiti pelitup muka) dan ikut je ada jual ambil dan pakai,” katanya.

Ujar Nadzim pembekal atau penjual seharusnya menyatakan dengan jelas kualiti pelitup muka yang dijual agar pembeli tidak membeli produk yang tidak berkualiti dan membahayakan kesihatan mereka.

Sementara itu seorang pengguna Mastura Abdullah, yang ditemui Berita Alhijrah berkata, dia tidak kisah untuk berbelanja lebih bagi membeli pelitup muka namun alat pelindung tersebut perlu mempunyai kualiti.

“Kita ada banyak pilihan sekarang. Boleh pilih yang berkualiti dan berpatutan. Tetapi kalau benda itu mahal tetapi bagus ia tidak salah,” katanya.

Bagi seorang lagi pengguna, Abdullah Ismail, dia bersetuju untuk kerajaan mengambil tindakan kepada peniaga yang ambil kesempatan menjual pelitup muka pada harga tinggi dan membebankan.

“Sepatutnya pihak berkuasa kena ambil tindakan kepada peniaga yang ambil kesempatan pada masa ini. Maklumlah orang banyak tidak ada kerja dan dikurangkan kerja jadi peniaga perlu prihatin dengan harga jualan,” katanya. — AlHijrah Online


AJAL SEBELUM SOLAT DI MASJID, WARGA EMAS MAUT DILANGGAR KERETA

MARANG: Seorang wanita warga emas maut selepas dilanggar sebuah kereta ketika sedang melintas jalan untuk menunaikan solat di Masjid Rhu Muda, di sini pada malam Ahad lalu.

Kejadian berlaku di jalan utama Kuala Terengganu-Kuantan di hadapan masjid berkenaan di Kampung Seberang Marang, di sini, kira-kira jam 8.50 malam.

Ketua Polis Daerah Marang Deputi Supt Mohd Zain Md Dris berkata, mangsa Esah Awang, 72, disahkan meninggal dunia di lokasi kejadian akibat kecederaan parah.

Siasatan awal mendapati kemalangan berlaku ketika mangsa berjalan dari arah rumahnya yang terletak di sebelah pantai untuk melintas jalan ke Masjid Rhu Muda yang terletak di seberang jalan.

“Semasa melintas jalan, mangsa dilanggar sebuah kereta dipercayai datang dari arah Kuantan menghala ke Kuala Terengganu.

“Pihak polis sedang mengesan dan mengenal pasti kenderaan yang melanggar mangsa dan pemandu itu belum tampil membuat laporan polis,” katanya dalam kenyataan.

Mayat mangsa telah dibawa ke Hospital Sultanah Nur Zahirah (HSNZ) untuk tindakan lanjut dan kes disiasat mengikut Seksyen 41 (1) Akta Pengangkutan Jalan (APJ) 1987.–AlHijrah Online


POLIS PANGGIL SEMUA PIHAK TERLIBAT PERHIMPUNAN #LAWAN

KUALA LUMPUR: Polis akan memanggil semua pihak termasuk penganjur yang terlibat dalam perhimpunan ‘Keluar dan #Lawan’ berhampiran Dataran Merdeka, hari ini.

Ketua Polis Daerah Dang Wangi, ACP Mohamad Zainal Abdullah berkata, perhimpunan itu jelas melanggar peraturan selepas seramai 400 orang peserta telah menyertai perhimpunan tersebut walaupun ia berlangsung secara aman.

“Perhimpunan ini berlangsung dengan aman tetapi polis akan mengambil tindakan susulan kerana ia jelas melanggar Peraturan 10 Peraturan-Peraturan Pencegahan dan Pengawalan Penyakit Berjangkit (Pelan Pemulihan Negara) 2021,” katanya dalam sidang media di Ibu Pejabat Polis Daerah Dang Wangi, hari ini.

Mohamad Zainal mengulas mengenai pematuhan prosedur operasi standard (SOP) di mana kesemua peserta perhimpunan itu memakai pelitup separuh muka tetapi gagal mematuhi penjarakan fizikal.

“Jarak fizikal agar sukar dikawal kerana adakalanya kita terlupa, rapat antara satu sama lain. Tiada sebarang tangkapan dibuat dalam perhimpunan itu,” katanya.

Pihaknya juga telah menempatkan seramai 300 pegawai dan anggota polis bagi mengawal perhimpunan itu.

Sebelum ini peserta perhimpunan itu menyasarkan Dataran Merdeka sebagai tempat berhimpun namun polis berjaya menghalang mereka sebelum memasuki kawasan tersebut.

“Oleh yang demikian, mereka mengadakan perhimpunan di luar kawasan Dataran Merdeka dan kami telah beri mereka masa untuk bersurai,” katanya.

Jelasnya, tiada sesiapa dibenarkan berhimpun atau terlibat dengan sebarang perhimpunan di mana-mana tempat sama ada bagi aktiviti keagamaan, sosial, sukan, perkahwinan atau kebudayaan.—AlHijrah Online


Doktor Malaysia khatankan kanak-kanak di selatan Thai

PATTANI – Sekumpulan doktor dari Malaysia menabur khidmat bakti
dengan mengkhatankan kanak-kanak secara percuma di Pattani, selatan
Thailand.

Diketuai Pakar Bedah Neurosurgeri Hospital Sultanah Nur Zahirah
(HSNZ) Kuala Terengganu, Dr Nujaimin Udin, Program Khatan Amal Nusantara
 telah mengkhatankan lebih 100 orang kanak-kanak berusia antara enam
hingga 12 tahun di wilayah yang bergolak itu.

Beliau berkata, seramai 80 orang doktor, paramedik khususnya dari HSNZ dan sukarelawan menyertai program kali ini.

Dr Nujaimin yang juga Pengerusi Pasca Siswazah Sultanah Zahirah
(PGMES) berkata ini merupakan pembabitan kali keempat Program Khatan
Amal Nusantara di selatan Thailand.

“Kami berharap melalui program ini dapat membantu anak-anak fakir miskin di Pattani untuk berkhatan,” katanya kepada Bernama.

Sebelum ini, program sama pernah diadakan di Sungai Golok, Yala dan Narathiwat di selatan Thailand.

Program
 Khatan Amal Nusantara anjuran Persatuan Pembantu Perubatan (PPP)
Terengganu itu diadakan sempena musim cuti persekolahan juga diadakan di
 negara-negara seperti Vietnam, Kemboja dan Indonesia selain di Malaysia
 khususnya Sabah dan Sarawak.

“Kami sasarkan antara 100 hingga 150 kanak-kanak setiap program yang dianjurkan,” katanya.

Selain menyediakan khidmat berkhatan, Dr Nujaimin berkata, para  doktor dan sukarelawan juga menyampaikan peralatan persekolahan  sumbangan rakyat Malaysia kepada anak-anak tersebut. – SINAR HARIAN


KWSP SEDANG PERINCI KAEDAH TERBAIK CARUMAN SEBAGAI SOKONGAN PINJAMAN

KUALA LUMPUR: Kumpulan Wang Simpanan Pekerja (KWSP) sedang menilai dan memperincikan kaedah terbaik bagi melaksanakan penggunaan baki caruman dalam Akaun 2 ahli KWSP sebagai sokongan membuat pinjaman peribadi daripada bank.

KWSP dalam kenyataan hari ini memaklumkan semua faktor yang relevan akan dipertimbang bagi memastikan pelaksanaan yang lancar.

“Maklumat lanjut mengenai pelaksanaan kemudahan ini akan diumumkan oleh KWSP pada masa yang akan datang,” jelas KWSP.

Semalam, kerajaan bercadang memperkenal kaedah yang membenarkan pencarum KWSP membuat pinjaman bank dengan menggunakan wang caruman sebagai kolateral atau cagaran kepada bank.

Perdana Menteri Datuk Seri Anwar Ibrahim berkata bagaimanapun kaedah itu hanyalah bagi mereka yang benar-benar terdesak dan memerlukan wang.

Ujarnya, ia merupakan langkah terbaik yang boleh dilakukan sekarang memandangkan ketika ini banyak negara yang memberikan kelonggaran seperti pengeluaran dana persaraan telah menghentikan atau membatalkan kemudahan itu.—AlHijrah Online


PEMBANGUNAN SEMULA KAMPUNG BARU KEKAL IDENTITI MELAYU

KUALA LUMPUR: Suasana dan budaya perkampungan Melayu seperti dinikmati pada era 70-an dan 80-an bakal dihidupkan semula di Kampung Baru di sini menerusi pusat kebudayaan yang bakal dibina menerusi pelan pembangunan semula kampung berusia lebih 100 tahun itu.

Prinsipal Veritas Design Group, syarikat perunding pembangunan semula itu, Azril Amir Jaafar berkata projek dinamakan ‘Malay Arts Performance and Culture Centre’ (Pusat Kesenian, Persembahan dan Kebudayaan Melayu) itu bukan sahaja inisiatif bagi mengekalkan identiti, ciri keMelayuan serta keIslaman Kampung Baru malah dilihat berupaya menjadi daya tarikan pelancong dan platform dalam memperkenalkan keunikan budaya Melayu.

Beliau berkata pusat kebudayaan dan kesenian itu akan menjadi ruangan awam terbuka seperti sebuah taman yang menyediakan pelbagai aktiviti luar dan dirancang dibina berdekatan dengan Pintasan Saloma yang baru dibuka kepada umum pada 5 Feb lepas.

“Pelbagai persembahan kebudayaan Melayu seperti kuda kepang, wayang kulit, filem Melayu, wayang pacak boleh dijalankan di pusat ini. Lokasi berdekatan dengan Pintasan Saloma yang menghubungkan Kampung Baru dan Jalan Ampang juga memudahkan orang ramai datang sekali gus ‘complement’ dengan KLCC,” katanya kepada Bernama dalam satu temu bual khas.

Pelan pembangunan semula Kampung Baru dibentangkan pada sesi townhall atau dialog pada 21 Sept tahun lepas,  antara lain mencadangkan pembinaan ‘Malay Arts Performance and Culture Centre’ dan Taman Warisan bagi mengekalkan identiti Melayu Islam yang menjadi ‘signature’ atau ciri kampung berkeluasan kira-kira 90 hektar itu.

Isu pemilikan tanah merupakan kekangan utama bagi menjalankan pembangunan semula itu. Pada sesi townhall itu kerajaan menawarkan untuk membeli tanah perkampungan itu dengan kadar RM850 bagi setiap satu kaki persegi yang kemudiannya dinaikkan kepada RM1,000 bagi tujuan pembangunan semula.

Keputusan berhubung pembelian tanah bagi pembangunan semula Kampung Baru dijangka dapat diumumkan pada Jun ini.

Bagaimanapun, pembangunan semula Kampung Baru hanya akan dapat dijalankan selepas isu pemilikan tanah selesai.

Azril berkata pelan pembangunan itu juga akan mengekalkan mercu tanda Kampung Baru seperti Pasar Minggu, Jalan Raja Alang.

Ia akan disusun semula dengan bentuk yang lebih baik dan teratur, tanpa mengabaikan makanan tradisi Melayu ‘bubur lambuk’ yang sinonim dengan kawasan itu.

Menjelas lanjut, Azril berkata selain budaya dan gaya hidup, pembangunan semula itu juga akan menerapkan seni bina yang mempunyai elemen yang melambangkan warisan Melayu .

“Banyak elemen yang kita boleh pertimbangkan sebagai rujukan misalnya elemen songket dan elemen tengkolok. Tempoh pembangunan semula Kampung Baru ini merupakan projek jangka masa panjang yang dijangka mengambil masa 30 tahun dan dalam tempoh ini idea akan terus bercambah.

“Contoh projek telah siap yang kita boleh lihat adalah Pintasan Saloma yang berkonsep sirih junjung, tapi kita terjemahkan dengan cara dan material moden.

“Sirih junjung dipilih kerana ia merupakan komponen yang penting dalam upacara Melayu terutamanya dalam menghubungkan dua keluarga (perkahwinan), dalam isu (konteks) ini, kita menggunakan sirih junjung sebagai simbolik pintasan yang menghubungkan Kampung Baru dan kawasan berdekatan KLCC,” jelasnya.  — BERNAMA


PENEMUAN PULUHAN BANGKAI KUCING: PERSATUAN HAIWAN MALAYSIA GESA VETERINAR BUAT SIASATAN

KUALA LUMPUR: Persatuan Haiwan Malaysia menggesa Jabatan Perkhidmatan Veterinar membuat siasatan menyeluruh dan komprehensif berhubung penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras, di sini, 11 Mac lepas.

Penganalisis Jenayah Haiwan yang juga Presiden Persatuan Haiwan Malaysia, Arie Dwi Andika berkata pihaknya menerima aduan berkenaan daripada pemilik rumah itu yang disewa seorang lelaki tempatan berusia 31 tahun setelah laporan polis dibuat pengadu pada 13 Mac lepas, tidak mendapat sebarang reaksi positif.

Beliau berkata pengadu terpanggil untuk membuat pemeriksaan di rumah berkenaan selepas menerima aduan daripada jiran-jiran yang tidak tahan dengan bau busuk dipercayai datang dari rumah tersebut.

“Ketika pemeriksaan dibuat di rumah berkenaan yang kebetulan tidak berkunci selain suspek yang sedang tidur di dalam bilik, pengadu terkejut kerana menemukan bangkai dan percikan darah di situ.

“Dia kemudiannya melihat ke bahagian dapur sebelum menemui bangkai kucing yang telah dilapah. Dia turut menemukan sebuah tong yang berisi organ kucing selain penemuan sama di dalam peti sejuk,” katanya ketika dihubungi Bernama hari ini.

Arie berkata selain itu, pengadu turut mendakwa terdapat sebuah baldi yang berisi daging dipercayai daging kucing yang baru dikisar suspek.

Setelah mengumpul beberapa bukti berupa gambar di lokasi kejadian, pengadu telah tampil membuat laporan polis.

Bagaimanapun, katanya laporan dibuat tidak dilayan dengan alasan polis tiada kuasa membuat siasatan dan penguatkuasaan, walaupun terdapat Seksyen 428 Kanun Keseksaan (khianat dan membunuh haiwan) di bawah bidang kuasa polis.

Menurut Arie pihaknya telah memaklumkan kes berkenaan kepada Jabatan Perkhidmatan Veterinar di Putrajaya pada 16 Mac lepas supaya siasatan dijalankan secara komprehensif, segera dan menyeluruh bagi mengetahui motif insiden tersebut berlaku.

“Kami gesa siasatan dibuat segera terhadap kaedah mematikan yang zalim kerana berdasarkan keadaan kucing yang kulitnya dilapah, organ dikeluarkan serta badan dipotong, ini menunjukkan keraguan terhadap cara mematikan yang tidak berlandaskan peraturan dan undang-undang haiwan di negara ini.

“Ini adalah kes pertama yang dikesan melibatkan pembunuhan haiwan dalam kuantiti yang banyak di negara ini oleh seorang lelaki tempatan,” katanya sambil menegaskan mahu pendakwaan dibuat di mahkamah terhadap suspek mengikut Akta Kebajikan Haiwan 2015 demi keadilan kepada haiwan tersebut.–AlHijrah Online


KEDAH HENTI LESEN JUDI, PERLU DICONTOHI NEGERI LAIN – MARZUK SHAARY

KUALA LUMPUR: Usaha kerajaan Kedah menghentikan lesen baharu premis judi perlu dicontohi semua pihak berkuasa tempatan (PBT) di negeri-negeri lain.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary memuji keputusan yang dibuat kerajaan Kedah dan usaha tersebut bakal menyusul di negeri-negeri lain.

“Tindakan yang dibuat kerajaan negeri Kedah adalah yang terbaik dan sepatutnya menjadi contoh kepada negeri lain kerana bidang kuasa untuk menghadkan, menyambung atau tidak lesen untuk premis judi ini adalah hak bidang kuasa PBT.

“Tindakan tersebut dicontohi daripada Kelantan dan Terengganu yang sudah lama tidak ada premis judi seperti itu. Selepas daripada ini saya yakin dan percaya ia akan disambut baik oleh PBT negeri-negeri lain,” katanya selepas merasmikan Konvensyen Penguatkuasaan Undang-Undang Syariah Peringkat Wilayah Persekutuan Tahun 2021 di Hotel Sunway Putra hari ini.

Turut hadir Pengarah Jabatan Agama Islam Wilayah Persekutuan (JAWI) Datuk Mohd Ajib Ismail dalam majlis yang sama.

Semalam, Menteri Besar Kedah, Datuk Seri Muhammad Sanusi Md Nor memaklumkan kerajaan Kedah akan mengharamkan semua kedai nombor ekor daripada terus beroperasi dengan tidak memperbaharui lesen perniagaan mereka.

Keputusan berkenaan diambil hasil perbincangan pada Mesyuarat Khas Exco Kerajaan Negeri minggu lalu.—AlHijrah Online


HUBUNGAN BAIK MALAYSIA-MESIR PERMUDAH PENGHANTARAN BANTUAN KEMANUSIAN KE PALESTIN

PUTRAJAYA: Perdana Menteri Datuk Seri Anwar Ibrahim berkata hubungan baik Malaysia dan Mesir membolehkan bantuan kemanusiaan dari negara ini, dihantar untuk rakyat Palestin.

Beliau berkata perkara itu terbukti, apabila Presiden Mesir Abdel Fattah El-Sisi mengotakan janjinya untuk mempermudahkan urusan bantuan kemanusiaan dari Malaysia.

“Dalam pertemuan dengan (Presiden Mesir), sentimennya sangat baik dan saya minta beri keutamaan bantuan kemanusiaan dari Malaysia.

“Alhamdulillah, dia (Abdel Fattah) pegang kepada janji. Malaysia dan pesawat kita sampai antara paling cepat, diberi layanan dan dapat seberangan sempadan… sebab itu hubungan dua hala perlu ditingkat,” katanya ketika berucap pada majlis perjumpaan bersama warga Jabatan Perdana Menteri (JPM), di sini hari ini.

Pada Sabtu lepas, pesawat kargo 9M-WCA yang membawa penghantaran pertama bantuan kemanusiaan sumbangan Malaysia untuk Palestin menerusi Ops Ihsan, telah selamat mendarat di Lapangan Terbang Tentera El-Arish di Mesir.

Bantuan berupa 20 tan barangan perubatan, barangan bayi dan makanan itu telah diserahkan kepada wakil Persatuan Bulan Sabit Merah Mesir untuk dibawa masuk ke Gaza melalui lintasan sempadan Rafah.

Ops Ihsan digerakkan oleh Malaysia Humanitarian Aid and Relief (MAHAR), Global Peace Mission (GPM) Malaysia, Red A Humanitarian Development Global, Pertubuhan Ihsan Johor, BeVital dan Majlis Perundingan Pertubuhan Islam Malaysia (Mapim) sebagai koordinator utama, di samping 38 badan bukan kerajaan yang lain.

Anwar berkata isu di Palestin dilihat semakin merunsing dengan tiada petanda yang Israel akan menghentikan serangan di negara itu.

Sehubungan itu, beliau berkata perbincangan dengan pemimpin dunia Arab perlu diadakan segera bagi membolehkan nasib rakyat Palestin terbela.

Anwar berkata perkembangan di dunia barat mengenai konflik Palestin-Israel menunjukkan tanda positif, kerana sebelum ini belum pernah isu di Gaza dibahas secara terbuka.

“Perhimpunan dan unjuk rasa itu besar sekali di Eropah,” katanya serta menegaskan masyarakat dunia perlu menggesa serangan di Palestin dihentikan.

Anwar berkata Perdana Menteri Belanda Mark Rutte dan Perdana Menteri Jepun Fumio Kishida yang bertemu dengannya ketika mengadakan lawatan ke Malaysia, turut mendukung pendirian untuk serangan di Palestin dihentikan.

“Dia (Rutte) ada maklum dua per tiga (rakyat Belanda) simpati kepada Palestin dan saya juga telah minta sampaikan pandangan Malysia kepada pemimpin negara Eropah,” katanya.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Okt, telah mengakibatkan kehilangan ribuan nyawa. — AlHijrah Online


4,898 PERMOHONAN RENTAS NEGERI DI JOHOR KETIKA PKPB

JOHOR BAHRU: Sejumlah 4,898 permohonan permit rentas daerah dan negeri diterima oleh pihak polis, pada hari pertama Perintah Kawalan Pergerakan Bersyarat (PKPB) di Johor.

Permohonan permit itu termasuk sempena sambutan Deepavali yang bakal disambut pada Sabtu ini.

Ketua Polis Johor, Datuk Ayob Khan Mydin Pitchay berkata daripada jumlah tersebut, sebanyak 76 permohonan telah ditolak.

Antara sebab permohonan ditolak termasuklah kawasan yang ingin dimasuki merupakan kawasan zon merah COVID-19.

Antara sebab permohonan rentas daerah dan negeri oleh pemohon di negeri itu adalah hal kecemasan, perubatan, serta alasan munasabah yang mengikut garis panduan Majlis Keselamatan Negara (MKN).

Sebanyak 68 kenderaan yang cuba untuk merentas negeri tanpa sebarang permit dan alasan yang kukuh pada Isnin, turut diarah berpatah balik.

“Kami suruh mereka untuk berpatah balik, jika mereka langgar arahan, kita akan mengenakan kompaun.

“Mana boleh cakap tidak tahu tentang PKPB, satu Malaysia sudah tahu, Menteri Kanan setiap hari memberi kenyataan, sudah pun disebarkan di laman sesawang.”

“Saya rasa soalan berkaitan SOP tidak wajar untuk ditanyakan lagi, ini bukan fasa satu, kita sudah masuk ke dalam fasa ketiga (gelombang COVID-19)”, kata Datuk Ayob semasa membuat tinjauan Sekatan Jalan Raya (SJR) di Plaza Tol Skudai.

Sebanyak 49 SJR PKPB dan SJR Ops Benteng dijalankan di seluruh Johor, yang melibatkan seramai 595 pegawai dan anggota polis serta 12 anggota RELA.

PKPB dilaksanakan di semua negeri di semenanjung kecuali Pahang, Perlis dan Kelantan, berkuatkuasa selama empat minggu bermula hari ini hingga 6 Disember depan.–AlHijrah Online


OIC GESA HENTI SEGERA SERANGAN KEJAM ISRAEL KE ATAS PENDUDUK PALESTIN

ANKARA: Pertubuhan Kerjasama Islam (OIC) pada Rabu menggesa serangan kejam Israel terhadap penduduk Palestin dihentikan segera.

Dalam kenyataan akhir yang dikeluarkan selepas mesyuarat luar biasa Jawatankuasa Eksekutif OIC di peringkat menteri luar, blok itu menggesa kepungan Israel ke atas Semenanjung Gaza ditarik balik.

Kumpulan itu mengulangi sokongannya untuk “hak rakyat Palestin yang tidak boleh dipisahkan, terutamanya hak mereka untuk menentukan nasib sendiri dan kepulangan pelarian Palestin, hak untuk kemerdekaan serta penubuhan negara Palestin yang merdeka dan berdaulat mengikut sempadan 4 Jun 1967 dengan Al-Quds Al-Sharif sebagai ibu negaranya, lapor Agensi Anadolu.

OIC juga mengesahkan semula sokongannya terhadap “hak Palestin untuk mempertahankan diri dalam menghadapi serangan Israel yang mensasarkan nyawa, kesucian dan harta benda mereka.

Organisasi yang berpusat di Jeddah itu menolak perbuatan orang awam dijadikan sebagai sasaran serangan atau mengusir penduduk dari rumah mereka atau kelaparan dan menghalang mereka daripada akses bantuan kemanusiaan yang selamat dengan melanggar semua norma dan undang-undang antarabangsa dan nilai serta prinsip kemanusiaan.

OIC menggesa penyediaan segera bantuan kemanusiaan, perubatan, bantuan dan air serta elektrik ke Semenanjung Gaza.

Sementara itu, OIC menyifatkan serangan udara Israel ke atas sebuah hospital di Semenanjung Gaza yang mengorbankan hampir 500 orang sebagai jenayah perang, pencabulan undang-undang kemanusiaan antarabangsa, etika serta instrumen antarabangsa dan kemanusiaan.

Organisasi itu juga menggesa Israel bertanggungjawab ke atas jenayah perang terhadap warga Palestin dan manusia pada amnya.

“Israel bertanggungjawab penuh atas nasib orang awam di Semenanjung Gaza dan tragedi sebenar yang mereka alami di bawah serangan, pengepungan dan kelaparan, tanpa elektrik, makanan atau air bersih, ” kata kumpulan itu.

Gaza sedang mengalami krisis kemanusiaan yang teruk tanpa bekalan elektrik manakala bekalan air, makanan, bahan api dan perubatan semakin terhad.

Setiausaha Agung Pertubuhan Bangsa-Bangsa Bersatu, Antonio Guterres telah menggesa gencatan senjata segera untuk mengurangkan penderitaan kemanusiaan dialami mangsa konflik.–AlHijrah Online


RUMAH, KENDERAAN ROSAK DIHEMPAP POKOK TUMBANG AKIBAT HUJAN LEBAT

KUALA LUMPUR: Hujan lebat dan ribut di sekitar Damansara Damai, Jalan Ipoh dan Sungai Buloh di sini, malam tadi menyebabkan beberapa rumah dan kenderaan rosak akibat dihempap pokok tumbang.

Pengarah Jabatan Bomba dan Penyelamat Selangor Morni Mamat berkata di Taman Desariang, Damansara Damai, 15 pokok tumbang akibat kejadian hujan lebat sehingga menjejaskan bahagian hadapan tujuh rumah.

“Enam lagi kenderaan yang diletakkan di tepi jalan dihempap pokok tumbang. Kerja-kerja memotong sisa pokok tumbang sedang dijalankan, namun tidak melibatkan sebarang kemalangan jiwa,” katanya ketika dihubungi hari ini.

Menurut Morni, pihaknya menerima panggilan kecemasan pada 4.19 pagi tadi berhubung kejadian itu sebelum 28 anggota dari Balai Bomba dan Penyelamat (BBP) Sungai Buloh, BBP Kota Anggerik, BBP Damansara dan BBP Rawang dikejarkan ke lokasi.

Selain itu, katanya pihak bomba menerima panggilan kecemasan pada 10.15 malam menyatakan terdapat pokok tumbang di Jalan Ipoh menghala susur Selayang.

“Bomba juga menerima panggilan kecemasan pada 12.52 tengah malam mengenai pokok tumbang di PJU 10/9, Rampai Idaman, Prima Damansara di Sungai Buloh yang menghempap sebuah Toyota Hilux dan Toyota Attos,” katanya.

Sisa pokok tumbang telah dipotong dan dialihkan ke tempat selamat, katanya.–AlHijrah Online


BAPA “THE POCKET ROCKETMAN” MENINGGAL DUNIA

KUALA LUMPUR: Bapa kepada jaguh berbasikal trek negara Datuk Mohd Azizulhasni Awang meninggal dunia, awal pagi tadi.

Sebelum ini, media melaporkan Allahyarham Awang Embong menghadapi penyakit ‘mild stroke’.

Menerusi hantaran di Instagram @azizulhasniawang , beliau meminta orang ramai agar mendoakan Allahyarham bapanya agar ditempatkan dengan orang yang beriman.

“Semoga Ayah diampunkan segala dosanya, diterima segala amal ibadatnya, dan ditempatkan bersama dengan orang-orang yang beriman,” katanya, hari ini.

Sebelum ini, Allahyarham pernah dimasukkan ke hospital semasa Azizulhasni berangkat ke Jepun untuk menyertai acara Keirin di Sukan Olimpik Tokyo 2020.–AlHijrah Online


COVID-19: MUSIM HAJI YANG MENGINSAFKAN

ARAB SAUDI: Sejarah tercatat apabila musim haji tahun ini berjaya dilaksanakan di kala dunia diselubungi kebimbangan ancaman virus pembunuh, COVID-19 yang telah meragut hampir 700,000 nyawa setakat 4 Ogos 2020.

Dunia, sejak seminggu dua lalu pastinya bertumpu kepada kota paling suci umat Islam, termasuk bumi Arafah, Muzdalifah dan Mina yang lazimnya dikunjungi dua hingga tiga juta jemaah dari seluruh dunia saban tahun untuk menunaikan rukun Islam kelima.

Namun, apakan daya. Pandemik berbahaya itu turut menjejaskan operasi haji kali ini. Biar pun ia tetap dilaksanakan dengan prosedur operasi standard (SOP) yang sangat ketat, namun Arab Saudi mengambil pendekatan luar biasa.

Riyadh membuat ketetapan; tiada jemaah luar dibenarkan masuk ke Arab Saudi untuk menunaikan haji; hanya kira-kira seribu individu terpilih sahaja yang akan menunaikan rukun Islam kelima itu dan mereka hanya daripada kalangan warga asing dan rakyat tempatan yang berada di dalam negara itu.

SOP paling ketat turut diperkenalkan. Jemaah terpilih dikuarantin 14 hari sebelum dan selepas selesai ibadah haji. Manakala aspek penjarakan sosial dan pemakaian pelitup muka diletakkan sebagai keutamaan pada setiap rukun dan wajib haji.

3 Ogos 2020, para dhuyufur Rahmaan melakukan tawaf wada’, bererti tawaf perpisahan sebelum kembali ke destinasi asal masing-masing. Arafah dilalui, Muzdalifah disinggahi, Mina diharungi.

Mereka kini mula menjalani kuarantin 14 hari selepas kembali dari Makkah. Terdahulu sebaik selesai tawaf wada’, kesemua haji dan hajjah diarah membuat pemeriksaan kesihatan mandatori untuk memantau tahap kesihatan masing-masing usai ibadah haji disempurnakan.

Imam Besar Masjidil Haram, Sheikh Abdul Rahman As Sudais yang juga Presiden Haramain menzahirkan ucapan tahniah kepada semua pihak di atas kejayaan operasi haji musim ini.

Penghargaan itu turut ditujukan As Sudais kepada kepimpinan Arab Saudi, Kementerian Kesihatan, Kementerian Dalam Negeri, para petugas, sukarelawan dan para jemaah sendiri di atas disiplin yang tinggi menjulang kejayaan melaksanakan operasi haji yang disifatkannya paling bersejarah itu.

As Sudais, dalam pada itu juga memuji aspek kekerapan penyucian dan penjagaan kebersihan di Masjidil Haram dan Masjid Nabawi tiada tandingannya.

“Tiada tempat di dunia ini yang dibersih dan disucikan lebih daripada apa yang dibuat di dua masjid utama ini”.

Kira-kira 3,500 petugas kebersihan lelaki dan wanita bertungkus lumus memelihara kebersihan Masjidil Haram,  dengan rutin 10 kali pembersihan setiap hari.

“900 liter cecair sanitasi tangan, 1,050 liter semburan wangian dan 54,000 cecair disinfeksi digunakan setiap hari untuk proses pembersihan Masjidil Haram dan ruang-ruang sekitarnya”.

Sementara itu di Madinah, kira-kira 250 jemaah haji menziarahi bandar bersejarah itu sebelum berangkat pulang ke kediaman masing-masing.

Manakala selebihnya berangkat ke lapangan terbang di Jeddah, untuk penerbangan domestik ke tempat tinggal masing-masing.

Dua minggu dikuarantin, pergerakan jemaah masih tetap dipantau melalui gelang tangan khas yang dipakai sejak awal musim haji lagi. Ia juga merekodkan maklumat kesihatan jemaah sepanjang tempoh kuarantin itu.

Lebih seribu jemaah haji termasuk lapan dari Malaysia pastinya mengukir senyuman kegembiraan selepas ibadah haji mereka berlangsung sempurna di sebalik pelbagai syarat, peraturan dan SOP ketat yang dikenakan.

Pertubuhan Kesihatan Sedunia (WHO) juga ‘tabik’ kepada Arab Saudi di atas pengendalian operasi haji kali ini. WHO kagum dengan kemampuan Arab Saudi dan berharap ia dijadikan contoh buat negara lain dalam melaksanakan acara berskala besar biar pun dengan SOP paling ketat.

Ketika ini pihak berkuasa Arab Saudi pasti membuat post mortem. Menilai baik buruk dan mengambil pengajaran musim haji luar biasa kali ini.

Apa yang boleh dipelajari daripada kelemahan yang timbul, akan dijadikan panduan sebelum membenarkan ibadah umrah dilaksanakan semula untuk skala yang lebih realistik, demikian menurut laporan media tempatan.

Penat lelah mengurus operasi haji tidak terhenti di sini. Pelbagai persediaan rapi pula akan dibuat menjelang musim umrah yang turut akan menjadi sedikit ‘luar biasa’ tidak lama lagi.

Hamba-hamba Allah pula mengharapkan musim haji akan datang kembali seperti sediakala. Jutaan lagi masih mendambakan suasana syahdu penuh kehambaan di padang Arafah, tekad melawan hasutan iblis di Mina, dan ibadah dengan pahala berlipat kali ganda di depan Kaabah.

Semoga Allah mengampuni dosa-dosa hambanya, menjernihkan hati-hati mereka yang keruh dan diambil penuh iktibar akan apa yang berlaku di akhir zaman ini. Setiap yang berlaku pasti ada hikmahnya.

Semoga COVID-19 berlalu pergi bagaikan angin yang bertiup dan terus lerai hingga lenyap dari muka bumi ini. Insha Allah. – AlHijrah Online / Hj. Ardi Herman Mohd Mardzi


JEMAAH UMRAH WAJIB AMBIL DOS PENGGALAK, BOLEH KUARANTIN DI RUMAH SENDIRI

KUALA LUMPUR: Mesyuarat Kuartet COVID-19 memaklumkan beberapa ketetapan baharu prosedur operasi standard (SOP) bagi ibadah umrah.

Pengerusinya yang juga Menteri Kanan Pertahanan Datuk Seri Hishammuddin Tun Hussein berkata, antara SOP baharu yang diperkenalkan adalah jemaah umrah wajib mengambil dos penggalak vaksin COVID-19.

Melalui SOP baharu itu jemaah umrah dibenarkan menjalani kuarantin wajib di tempat kediaman tanpa memohon kelulusan HQA.

“Bagaimanapun, jemaah dibenarkan menjalani kuarantin wajib di stesen kuarantin swasta dengan kos penginapan, makan minum dan rawatan ditanggung sendiri,” katanya dalam sidang media, hari ini.

Kesemua SOP baharu ini akan mula berkuatkuasa pada 14 Februari 2022, katanya.

Dalam pada itu, jemaah umrah yang yang telah berangkat ke Arab Saudi pada hari ini sehingga 13 Februari, akan terikat dengan SOP sedia ada.

Namun apabila jemaah tersebut pulang semula ke tanah air, mereka diwajibkan mematuhi SOP baharu yang telah dikuatkuasakan.–AlHijrah Online


KORBAN KORONAVIRUS DI CHINA TERUS MENINGKAT DENGAN 170 KEMATIAN

MOSCOW: Jumlah kes novel koronavirus di China kini mencecah 7,711 dan angka kematian terus meningkat kepada 170 orang, kata Suruhanjaya Kesihatan Negara China pada Khamis.

Menurut pihak berkuasa kes itu telah dilaporkan di semua kawasan di China, lapor agensi berita Sputnik.

Sehari sebelum itu, pihak berkuasa kesihatan berkata terdapat 5,974 kes disahkan koronavirus, dengan 132 kematian. –BERNAMA